qundao/data-zh-poetry huggingface dataset:
送侯氏五子赴省豫章
作者：黄淳耀
朝代：明
体裁：古风

云山漫漫起座隅，千里却向庭闱趋。东辞建业上湖口，远势欲与青天俱。大江簸荡骊龙珠，一水一云皆可娱。白鸥惊飞入寒雾，中流击鼓吹笙竽。路经匡庐少踌蹰，彩翠可与来时殊。拨云直上问五老，丈夫与尔同崎岖。湖亭转柁江楼耸，一卷奇文压装重。弛装再拜嘉庆毕，细数合离颜色动。此时江海遥相望，孤城愁见落日黄。天涯应上滕王阁，指点浮云何处长。
送侯豫瞻铨部
作者：黄淳耀
朝代：明
体裁：古风

贤达不妄出，忠孝从所务。静为南陔咏，春晖满庭树。迟回方北征，摇裔复南骛。旷野卧粳稻，严城坠霜露。舟车奔王命，晨昏难久驻。大哉丰沛都，建立甚完固。天堑浩呼汹，龙虎郁盘互。选部贵清通，英僚接鹓鹭。明明水镜姿，触事展心悟。天下今未宁，此邦困征赋。识者推其源，颇谓举劾误。夫子敬王猷，秉哲佐当路。既精山公鉴，弥深康乐趣。游盘值休浣，洒落命毫素。况闻近养期，斑綵及春煦。衮衮长安客，此乐谁敢妒。蹇余方窥观，峥嵘守章句。踌躇十年心，岂其雕虫故。赤霄奋鸾凤，白水困鲵鲋。虽然异贤愚，敢不怀散聚。天海莽空阔，飞沉终一遇。此意缅纵横，骊歌歌日暮。
送友人会试三首·其一
作者：黄淳耀
朝代：明
体裁：古风

坐君新堂中，餐君脱粟饭。不语知将离，浩思一以满。悠悠西笑多，渺渺朔涂远。枥马嘶有声，青阳近将暖。丈夫忧黎元，揽辔安得缓。怅望东山云，无心已过巘。
送友人会试三首·其三
作者：黄淳耀
朝代：明
体裁：古风

交知满我前，有怀未敢吐。与子平生言，慺慺岂无故。古调辞巧弹，直躬羞局步。惆怅梁父吟，中宵各狂顾。白日曜阳林，商飙吹海树。隔我云与泥，相思梦中路。
送友人会试三首·其二
作者：黄淳耀
朝代：明
体裁：古风

燕雀从风飞，划见孤凤凰。竹实未肯食，矧云谋稻粱。空名满东海，一金不盈囊。鲁肃既指囷，郑公方治装。拔剑为尔舞，饥寒亦何伤。高歌槐台酒，弯弧射天狼。
送张介兹会试二首·其一
作者：黄淳耀
朝代：明
体裁：五言律诗

公超辞下邑，平子入西京。赋就人争写，经传市辄成。花浓春走马，风急夜论兵。目送云霄去，穷交意气生。
送张介兹会试二首·其二
作者：黄淳耀
朝代：明
体裁：五言律诗

十年长带甲，满野自蜚鸿。林草宁无叹，当途便不同。静知天下事，贫见丈夫雄。莫负生平意，临轩答至公。
送张子石再游江右二首·其一
作者：黄淳耀
朝代：明
体裁：七言律诗

章门忆我别君时，歘见君归又解维。茅屋闭来春草合，铃斋梦去子规知。舟过曲濑青山拥，天近长湖白日迟。珍重南州悬一榻，少留莫赋四愁诗。
送张子石再游江右二首·其二
作者：黄淳耀
朝代：明
体裁：七言律诗

江介莺花自接连，峭帆何处认归船。泷分上下元同历，月照悲欢已再圆。孤舫雨声温昔梦，高楼春思入新篇。凭君莫忆离群者，惭负匡庐又一年。
送张子石游燕二首·其一
作者：黄淳耀
朝代：明
体裁：七言律诗

紫芝一曲旧菰芦，又入燕京问狗屠。卿相未堪呼作友，流民只欲绘为图。清谈艺苑催黄鸟，长策中原猎短狐。他日平台访遗逸，应知市上有郇谟。
送张子石游燕二首·其二
作者：黄淳耀
朝代：明
体裁：七言律诗

荒城百里绝炊烟，累茧烦君独吁天。转漕更无韩滉米，治装惟醵沈郎钱。空江蟹断孤舟外，长路鱼星匹马前。见说南司新抗疏，不须张目向时贤。
送徐君游燕
作者：黄淳耀
朝代：明
体裁：五言律诗

吴苑新归客，春风又蓟门。毳裘经雪暗，玉剑插腰温。楼护一言重，陈遵四座喧。男儿意气在，莫漫受人恩。
送李广文改任灵壁
作者：黄淳耀
朝代：明
体裁：五言律诗

函丈移何处，秋风到宿州。战争新壁垒，弦诵古风流。怪石连斋圃，清淮绕郡楼。独知濠上意，庄惠羡斯游。
送许子位再游江右二首·其一
作者：黄淳耀
朝代：明
体裁：五言律诗

章门一水通，此去又春风。岳翠疑新长，江光只旧空。客愁醇酒外，乡梦落花中。一路山樱熟，君应马首东。
送许子位再游江右二首·其二
作者：黄淳耀
朝代：明
体裁：五言律诗

三载南州别，翻如忆故乡。风前送知已，事后惜流光。山雨铃斋冷，柽花驿馆香。秪应题墨处，云木日苍苍。
送陈元晋分教歙县
作者：黄淳耀
朝代：明
体裁：七言律诗

泽国春生水接连，莺花相送上泷船。青山障日如过峡，黄海铺云欲亘天。地杂骍刚从教速，官饶纸墨著书便。纲常腐烂嗟今日，经义还应仿昔贤。
送雍瞻南都五首·其一
作者：黄淳耀
朝代：明
体裁：古风

天马有逸步，大镛无卑音。志士怀令猷，穆哉兼济心。俶装迎修景，游瞩带阳林。驱驱指京洛，文物郁崟岑。
送雍瞻南都五首·其三
作者：黄淳耀
朝代：明
体裁：古风

君子共情素，结言在贞坚。携持申笃好，如彼轸与弦。营道赏弥真，遭物心讵迁。嗟予集于蓼，端忧望云天。
送雍瞻南都五首·其二
作者：黄淳耀
朝代：明
体裁：古风

崟岑晋城阙，窈窕吴山水。东南富形胜，环海同书轨。王风被中区，大雅方盈耳。义心纂古调，神听唯君子。
送雍瞻南都五首·其五
作者：黄淳耀
朝代：明
体裁：古风

邹枚固怀禄，晁贾亦昧时。时哉无卷舒，安用贤杰为。磷缁既云谢，温润宜有施。揽辔良自今，古训以相贻。
送雍瞻南都五首·其四
作者：黄淳耀
朝代：明
体裁：古风

云天既开豁，雪雰亦回互。悠悠俗化讹，睊睊疲当路。纷吾漆室忧，伫子金门步。磨治晁贾言，涤荡邹枚赋。
道傍见出猎者
作者：黄淳耀
朝代：明
体裁：七言律诗

楚制衣衫个个轻，晴雷知是拓弓声。尘当骏马来时住，风向豪鹰怒处生。绕出林丛齐掩抑，搜开原野各纷争。鸡栖车里回头望，一道飞毛雪片明。
遣兴
作者：黄淳耀
朝代：明
体裁：七言律诗

万里霜风笑冻蝇，一囊诗句类游僧。新添袍笏儿童喜，渐忍饥寒仆隶憎。车里炙疮狂赵壹，楼头湖海老陈登。自知合受东山诮，便濯尘缨也未能。
遣兴
作者：黄淳耀
朝代：明

万里霜风笑冻蝇，一囊诗句类游僧。新添袍笏儿童喜，渐忍饥寒仆𨽻憎。车里炙疮狂赵壹，楼头湖海老陈登。自知合受东山诮，便濯尘缨也未能。
邑中团练土著侯雍瞻要余偕诸人往观因集仍贻堂即事有作
作者：黄淳耀
朝代：明
体裁：古风

黄尘直上猛士呼，将军讲武城西隅。蛇蟠鸟翔八阵图，笼鎗跪坐翼以趋。方圆变化争斯须，惜哉卧龙今世无。长刀直立数十夫，一臂能盘丈二殳。白棓手搏无嬴输，较射还持金仆姑。蹋鬃分骑生马驹，捷若槁木悬鼪鼯。当轩下马意踌躇，似惜好手不可孤。庞眉书客叹且吁，毛锥一把何为乎。连年闻贼窥楚吴，中州百姓遭刲屠。阑入城墙有雄狐，悬军万里逋天诛。我非闺中静女姝，安得暇豫如鸟乌。侯生长笑撚髭须，顾谓公等何区区。即今辕门乍援枹，雕青恶少剧虎貙。提此十万横驰驱，叩囊底智成哲谟。坐中徐卿勇略殊，藏身帘肆同橛株。是时技痒不可拘，一跃欲攫天狼弧。侯于江左称夷吾，徐也夙将无豪粗。我偕三四高阳徒，颇解痛饮提壶卢。仍贻堂中樱笋厨，春灯照映红珊瑚。酒酣仰面看金枢，作诗记事传通都。
郑超宗月夜过余旅舍有诗见赠次韵二首·其一
作者：黄淳耀
朝代：明
体裁：五言律诗

芳邻兼夙好，晨夕互敲门。共被时人笑，弥令古道敦。清冰凝素簟，寒月湛空樽。中夜闻高咏，犹疑谢朓存。
郑超宗月夜过余旅舍有诗见赠次韵二首·其二
作者：黄淳耀
朝代：明
体裁：五言律诗

论心同永夕，劝影各三人。平子愁何甚，嵇康懒是真。计疏惭涧壑，交淡得松筠。莫负樽前意，相期立此身。
采石矶
作者：黄淳耀
朝代：明
体裁：七言律诗

采石矶边飞橹下，斜阳淡淡水粼粼。山形怒处蟠龙虎，风力强时过鬼神。天堑旧知南北限，夕烽新动楚吴尘。一生心事中流楫，愧与朝廷作外臣。
释褐后以诗代书寄舍弟伟恭
作者：黄淳耀
朝代：明
体裁：古风

崇祯十六载，南宫开选场。当春寇未退，计车颇徬徨。诏用秋八月，广额登俊良。帝御皇极殿，发策垂天章。揆日唱甲乙，释褐遵典常。余忝平流进，法得授曹郎。休假未获请，思亲泪滂滂。今晨南雁飞，数行寄汝旁。念与汝别时，燂烁侵衣裳。斯文苏陈辈，鹣蟨互携将。前登三诏岩，慕彼鸿鹄翔。既读客城诗，永怀百鍊钢。帆力疾脱兔，歘忽过维扬。淮水方暴涨，訇哮雷声长。长年尽股栗，前有覆水航。河伯丐我命，夺食饥蛟肠。亭堠孤屹屹，河之水汤汤。上有团团天，下有古战场。捩舵漕河口，十里一泽梁。下流若地窖，上流若天仓。毫发一失势，叩头不可禳。渐近梁山泺，饥民恶如狼。进退正惶惑，闻贼破武昌。故相伏剑死，烝黎堕沸汤。中夜仰天叹，星月无晶光。我行将安之，鱼烂四海疮。稍前过任城，济阴遥在望。水木类江表，幽探暂相羊。传闻寇搪突，独畏孔子堂。想见丝竹声，鲁壁尚洋洋。上嘉鲁连子，下思马宾王。一死诚倜傥，万言亦琅琅。陈迹郁连连，清源接幽沧。大都焚荡后，物色难具详。入都秋萧骚，疾风捲高冈。挂壁略见蠍，鸣篱绝无螀。余病懒终试，谁使强激昂。友生剧天伦，可惜遽分张。座主山阴公，风神照岩廊。清冰绝汁滓，大圭不斲方。赏我金石韵，协以宫与商。知我负烈气，勉以桂与姜。顾余惭曩贤，公乃韩欧阳。伏睹天子圣，自责如禹汤。共吺伏四罪，荧惑移灾祥。临轩徕茂异，皇盼为悦康。惕息朝士内，曷以赞虞唐。眠食今粗安，酒釂三四觞。赤侧渐辞去，借贷聊充囊。最苦羸马头，蹀蹀尘沙黄。闭户学罄折，出户旋已忘。顾惟倔强姿，不耻沟壑僵。安得弃生平，如彼转粪蜣。所以公卿门，干谒竟未尝。馀外顺坎流，不用强论量。亲前虽奉书，苦语总遮藏。汝为从容说，慎勿使悯伤。时方抡史才，储国之梠梁。争门或迮指，此态岂可当。我欲拂衣归，赍持一月粮。旧路不可行，匹马从东方。吴雪虽苦寒，不敌蓟北霜。预畜明灯檠，照我髭鬓苍。一言先语汝，努力学佐王。黥刖谋补息，如我事已忙。泚笔再三叹，沾襟涕淋浪。
银山寺
作者：黄淳耀
朝代：明
体裁：五言律诗

古寺山之隅，天然好画图。步随双白鸟，忽遇一僧雏。木落斋钟远，烟清雪屿孤。不知邓开士，倒立半空无。
长安与龚智渊联句二首·其一
作者：黄淳耀
朝代：明
体裁：七言绝句

万里中原付夕阳，江东虽小足称王。虬髯自向扶馀去，珍重临安当汴梁。
长安与龚智渊联句二首·其二
作者：黄淳耀
朝代：明
体裁：七言绝句

杨花飘泊叹无家，燕子依人感岁华。同向东风嗟薄命，伤心原不为琵琶。
长沙叹
作者：黄淳耀
朝代：明
体裁：乐府曲辞

仕宦去，无中人，不如车戏杂风尘。上书去，无相怜，不如啬夫立圈边。男儿有才曜奇世，谁识公卿是军吏。蒙君谗，救君死，君心乃在安陵子。噫吁嚱古来树人多树棘，枣树怀赤心，献君君不食。
长至日再叠前韵
作者：黄淳耀
朝代：明
体裁：七言律诗

旧贫长恋子云居，不与门庭共扫除。风飐帏灯蕉破后，雨飞药院草生初。看多世变如春梦，忆到诗篇似误书。剩有清愁消未尽，日长一线倍踌躇。
閒居
作者：黄淳耀
朝代：明
体裁：五言律诗

木落芙蓉笑，端居习卧游。好风催展卷，清旭照梳头。淡荡操文笔，萧森激素秋。剑缨俱未请，吾党自应羞。
闺思
作者：黄淳耀
朝代：明
体裁：七言绝句

柳条不系玉蹄騧，拗作长鞭去路赊。春色也随郎马去，妆楼飞尽别时花。
闺思·其一
作者：黄淳耀
朝代：明
体裁：七言绝句

苜蓿峰边明月秋，玉关长照古时愁。男儿腰下须龟组，切莫加封定远侯。
闺思·其三
作者：黄淳耀
朝代：明
体裁：七言绝句

锦段回文窄窄裁，多时鸾镜不曾开。侍儿忽讶调铅粉，昨夜渔阳有梦来。
闺思·其二
作者：黄淳耀
朝代：明
体裁：七言绝句

断鸿残月梦金微，横笛声中怨晓帏。塞上胡笳应更切，狂夫自是不思归。
阎立本画锁谏图歌
作者：黄淳耀
朝代：明
体裁：古风

松圆诗老鉴别殊，视我唐人锁谏图。谁其画者阎立本，绢素完好精神俱。画中髣髴在离石，雄姿风气钟佳雏。白日雷霆纵游猎，青春台殿收名姝。刺天甲观不时起，老臣元达昧死趋。一陈苍生爱膏血，再陈先业由劳劬。三陈兵疲及人怨，皇矣汉祖诚师模。殿上赪然变颜色，横眉力士来虎貙。扶将下殿赴砧几，速令鼠首悬高衢。可怜此臣亦狡狯，锒铛先贯腰膂粗。攀树情知胜攀槛，震威不得挠其肤。怪事宫奴传入内，蛾眉冉冉来椒涂。口吟舌话未及竟，遥看霁色浮眉须。我观此画三叹息，笔之所到与史符。画手生年亦奇士，淩烟曾貌英卫徒。贞观致治前代少，魏徵直谏天下无。田舍老翁恨欲杀，明德一言天笑愉。厥后贤妃谏薄伐，疏草质直如盘盂。惜哉弦在矢已发，毫釐一失千年徂。玉关西开瀚海沸，驯至边镇生忧虞。乃知进图寓谲谏，近思远虑皆区区。使知僭国重补阙，何况圣朝疏庙谟。小臣贱妾虮与虱，务令一一尽其愚。粉墨丹青向千载，城倾国破如斯须。陵空想随金碗出，迹真不比兰亭摹。何当持此献密勿，万有一补良非迂。万有一补良非迂，丈人收藏姑自娱。
陈烈妇诗九首·其一
作者：黄淳耀
朝代：明
体裁：古风

严雪秀松柏，芳风扇桃李。结根两不移，贞脆互相鄙。婉婉吴江妇，束身事君子。端音夙所尚，淑貌岂敢毁。永言同二仪，作配齐终始。
陈烈妇诗九首·其七
作者：黄淳耀
朝代：明
体裁：古风

盛夏飞严霜，清昼鸣鸺鹠。夫家问新妇，尔志可改不。一齐空有言，二庭乃良谋。答言微志存，至死明薰莸。挟长复持短，馀哇通大幽。
陈烈妇诗九首·其三
作者：黄淳耀
朝代：明
体裁：古风

衅生萧墙迩，义动金石固。有狐来绥绥，无梁速我渡。頩尔致素辞，尔言何乃酗。雨绝无还云，河流岂西注。疾风振微绡，可裂不可污。
陈烈妇诗九首·其九
作者：黄淳耀
朝代：明
体裁：古风

厉厉心如丹，皑皑气成雪。峨峨堂上冠，渫渫庭下血。妾身既分明，一瞑从兹决。贞风非外奖，哀响繇中切。耸此道路观，愧彼万夫杰。
陈烈妇诗九首·其二
作者：黄淳耀
朝代：明
体裁：古风

欢来无遐期，戚至乃兼常。翩翩翰林鸟，失一难为翔。金镜掩虚室，琼琴谢高张。抱命死有归，故雄安可忘。六亲既单微，匹妇易周章。
陈烈妇诗九首·其五
作者：黄淳耀
朝代：明
体裁：古风

握兰坠鲍肆，怀芳复归来。摩娑金错刀，微命待汝裁。所未明贞坚，默然良独悲。甘棠有阴讼，钩距闻良才。匍匐愬邑宰，激涕成琼瑰。
陈烈妇诗九首·其八
作者：黄淳耀
朝代：明
体裁：古风

昧旦起徬徨，徬徨复踌蹰。烦撋及衣衫，缝纫连裙襦。侧闻绣衣使，持斧来东吴。薄言偕我亲，赴愬百里馀。怀哉报所天，行矣毕贱躯。
陈烈妇诗九首·其六
作者：黄淳耀
朝代：明
体裁：古风

节义丧世久，群丑憎孤妍。曾史诬以盗，蹻蹠目以贤。矧兹幽闼中，没齿谁相宣。简墨置我傍，伍伯夹我前。举头竟戴盆，欲雪何因缘。
陈烈妇诗九首·其四
作者：黄淳耀
朝代：明
体裁：古风

共姬方待火，公孙强委禽。篡取归其家，昏夜相陵临。抗愤呼昊天，天高郁沈沈。如葵终卫足，匪石岂转心。欲揕雠人胸，而奈力不任。
除夕戏占
作者：黄淳耀
朝代：明
体裁：七言绝句

炉火微红腊酒香，笑携诗卷坐空堂。文章自古无凭据，閒与三彭细细商。
陶公归来图诗次刘静修先生韵
作者：黄淳耀
朝代：明
体裁：古风

典午昔年逢革除，濛濛八表沈康衢。陶公归来手荷锄，一辞足化骚为奴。致身本期元凯俱，沧海漂荡无黄虞。武陵之人有与无，柴桑幻出桃源图。容城韫璧不肯沽，千载二士遥相呼，哀哉赤狐还黑乌。
雪中过丹阳不得泊有怀葛苍公
作者：黄淳耀
朝代：明
体裁：五言律诗

契阔远相望，回舟一笑妨。孤城深雪闭，寒雁暮情长。世乱羞刀笔，人高想钓璜。可怜双铁砚，静倚一绳床。
雪晴早发杜生村至李家口三首·其一
作者：黄淳耀
朝代：明
体裁：七言律诗

指直难抽袜系纤，仆夫汤沐已晨严。冰生欲助须如猬，气出堪憎笑似盐。一径鸦叉迷古埭，万条鹅管插荒檐。关河冻合酸风击，髣髴沙场射镝尖。
雪晴早发杜生村至李家口三首·其三
作者：黄淳耀
朝代：明
体裁：七言律诗

一阳生处力犹纤，阴气凭陵忽解严。高岸白消撞玉斗，冻河青出散形盐。喜寻黄独愁无径，苦忆江梅笑满檐。关塞漫漫谁奈汝，耸肩不觉似山尖。
雪晴早发杜生村至李家口三首·其二
作者：黄淳耀
朝代：明
体裁：七言律诗

映日凝明鲁缟纤，兼霜的皪剑花严。蓝田烟去唯存玉，沧海潮枯尽煮盐。混合路歧埋棘刺，分疏鸡犬认茅檐。远山谁是华不注，我欲飞身石笋尖。
静夜
作者：黄淳耀
朝代：明
体裁：五言律诗

寂然生众动，风绪到寒林。虚室不离我，明灯欲照心。杯香无晤语，书拥信讴吟。触物天机内，何须问浅深。
韬光寺
作者：黄淳耀
朝代：明
体裁：五言律诗

鹫岭摩天碧，峰峰虎豹文。蛟宫楠木蔽，僧灶水筒分。石迸林中雨，江飞海上云。高楼吟复笑，倘有骆丞闻。
颍阴侯
作者：黄淳耀
朝代：明
体裁：乐府曲辞

颍阴侯，为吕亦为刘，荥阳一出仍逗遛。荥阳下，为刘不为吕，南北两军同有主。吕家宝玉摧为屑，臣功得比清宫列。高庙神灵再悦康，九州未见炎精缺。数千年事屡胶轕，饥鹰在臂随人掣。君不见关西男子称雄杰，力扫义兵看国灭，唐亦有人诛敬业。
题叶石农听田水图
作者：黄淳耀
朝代：明
体裁：四言诗

儒邪禅邪，波澜莫二。绝涧断潢，孰知其意。我尝问之，石农之隈。笑而不答，彼何人哉。云中一鹤，摆落华芬。浩然天放，置丘壑中。儒邪禅邪，糟粕已夫。吾师丈人，田水可娱。水流花开，水穷云起。于传有之，知者乐水。
题娱拙斋
作者：黄淳耀
朝代：明
体裁：古风

禽巧莫如鹊，巢成鸠得居。人巧莫如匠，身荫他家庐。谓此二物巧，斯言岂诚欤。拙莫于愚公，巧极于众狙。狙诈明所避，守拙乐有馀。君家黄山中，先世多藏书。载书到疁水，一廛寄菰芦。尊有浊酒香，瓶有脱粟储。胸中谢机利，日觉心神舒。拙用何嚣嚣，拙效姑徐徐。我吟娱拙诗，诗拙复何如。
题李太白像
作者：黄淳耀
朝代：明
体裁：五言律诗

空梁月色流，八极想神游。妙手传遗像，清风洒素秋。蛮笺七宝榻，纱帽木兰舟。一去人间世，茫茫饭颗愁。
题画
作者：黄淳耀
朝代：明
体裁：七言绝句

深山客至草亭空，只有春云满谷中。白鹭对飞看不见，一时溪雨响潨潨。
题程孝直兰卷
作者：黄淳耀
朝代：明
体裁：四言诗

猗与秋兰，植彼中阿。有馥其花，有黄其葩。虽曰幽深，厥美弥嘉。之子之远，我劳如何。
首春将之江右张子宣德符拿舟相送入郡西诸山游陟数日因为醉歌
作者：黄淳耀
朝代：明
体裁：古风

春风作花满江县，行子衣裳带冰霰。黕黕舟鼓不可止，朋旧相逢懒相见。张郎十载论胶漆，一门国士欢游衍。念我远适劳筋形，携我山中百壶饯。山浮浓桑染肌肤，花亚繁枝明缟练。二仪风雾变斯须，已下峰巅犹目眩。连夕灯明酒滟滟，梦中不忆身贫贱。大旗十丈卷楼船，铜弩千群驱驿传。却看梦醒馀孤舟，一望平波去如箭。
首鼠行
作者：黄淳耀
朝代：明
体裁：乐府曲辞

魏其是，丞相否，壮士何须问杯酒。丞相是，灌夫族，东朝正尔怜骨肉。当年鼠首何曾两，丞相车中怒鞅鞅。五百遗金事已往，天下何人绝朋党。
马当山感玉勃事
作者：黄淳耀
朝代：明
体裁：七言绝句

斗鸡檄就海南来，犹有雄文对客裁。一日长风千里阁，世间唯有鬼怜才。
高邮
作者：黄淳耀
朝代：明
体裁：七言绝句

雕横平野盻风尘，马蹀残冰逐路人。一曲清淮古城下，渔翁搔首看斜曛。
鹤
作者：黄淳耀
朝代：明
体裁：五言律诗

天外一垂翅，风霜寄水湄。近人犹见野，得性未安卑。苔雨穿林滑，溪冰啄月迟。高人将纵汝，谋食亦何为。
龙游驿前大树数十章美而赋之
作者：黄淳耀
朝代：明
体裁：五言律诗

龙蜕千年骨，何人掷道傍。合围猿臂短，穿穴兔丝长。布叶千家静，交柯六月凉。丈夫存节目，爱尔亦昂藏。
送钱学士还朝
作者：黄清
朝代：明
体裁：七言律诗

公望端堪迈俊豪，远持使节效贤劳。九霄日月瞻依近，万里江山兴咏高。别酒频斟情恋恋，归心莫遏水滔滔。自从回首天南后，几度怀人正郁陶。
题吴鸿业百蝶图
作者：黄清
朝代：明

画里香魂梦里身，六朝金粉悟前因。披图恰好留真相，知是探花第一人。
不寐
作者：黄渊
朝代：明

不寐回寒鬓，乡魂畏路多。满衾掀不去，无奈月明何。
九日登罗浮虾蟆峰
作者：黄渊
朝代：明

招携斗酒陟崔嵬，缁衣黄冠伴我来。此日登高吾最上，何方应律菊先开。太清不动玉女细，紫气轻移云母回。天外母兄无恙否，□□相望为停杯。
书怨
作者：黄渊
朝代：明

赵璧隋珠买不回，夜归倚暖雪中梅。当年误食相思字，字字神仙解不来。
出金陵玉浪上人送之芜湖作此以慰其归兼柬诸子
作者：黄渊
朝代：明

岭客金陵地，饥凉向尔言。文章非有用，愁病亦何恩。影散寒江水，心摇白鹭村。秦淮秋枕上，梦看别离魂。
初萤
作者：黄渊
朝代：明

照草光犹嫩，泥泥且试飞。乍看吴叶下，当是露珠非。未识寻罗幕，无忘趁荜扉。明宵庭影畔，添引两三辉。
十月二十四日过惠州上东坡先生祠酒奠之
作者：黄渊
朝代：明

初度每为客，今朝无友生。喜过苏学士，盼望湖山青。草草有斗酒，惜公不能倾。一身兼众难，千载博虚名。
听一心弹琴
作者：黄渊
朝代：明

尔手拊之弦桂折，我耳听之音声灭。吴会鬵中泣紫烟，天风峡外摇残雪。
唇阁
作者：黄渊
朝代：明

望之在湖干，仰之在天上。但恐云气来，一朝邀同往。
夜坐同李其础
作者：黄渊
朝代：明

相去止千纪，如何成古今。坚贞日涉世，感慨夜谈心。白发走贤达，黄金密瞽喑。夜郎与巫峡，多难抱微吟。
夜归邻父与榼行
作者：黄渊
朝代：明

天霜湖夜腥风吹，湖上病木鸟鸣悲。贱子候夕归其里，到门轻啄低言辞。贱妇当灯幸不寐，小婢启户尨缠维。弱女不出应睡久，灯光灿面如尘黧。我腹实饥口实燥，酒浆有无敢便思。邻父偕来安得知，语话未半樽罍随。邻父卓识时名外，我亦心定颜回姿。今年县令称能吏，闲觅困我惟恐遗。胥吏日来食鸡鸭，致我薄馔无堪持。覃公晚男昨捕去，肌肤糜烂无还期。夏旱秋涝况巧值，肉尽骨至那能支。当年作县防盗贼，谁知此贼无能为。举首天高明月远，四顾岭重蛮云垂。望而成名似而祖，为我切奏删有司。闻言安不泪雨注，我罪我罪无所推。皇天何时与半绶，崩角北阙陈疮痍。乞身归我南山陲，与尔子孙无暂离。
夜过
作者：黄渊
朝代：明

皎月待门门不开，云房隙火照疏梅。杖声时共霜花落，莫认高松子打苔。
夜雨怀余二协
作者：黄渊
朝代：明

相去不崇朝，一雨川原邃。知有明发逢，终然怀不寐。阶前松子声，灯下秋花醉。明月忽满床，此时我心瘁。启户导徘徊，江光白峰翠。
孤山夜
作者：黄渊
朝代：明

吾恐孤山孤，夜踏白云语。此中犹有人，明月未须去。
孤鹭
作者：黄渊
朝代：明

南天秋月末，不是鹭来时。孑影从何地，无声立暮枝。应为末归□，苦望仲月期。乱世何堪白，飞飞惧祸机。
将落叶
作者：黄渊
朝代：明

红黄亦异姿，受病得君知。可奈清秋老，虚承白露滋。鸟归步怯重，池照影先垂。好教柴门掩，无令见秃枝。
山溪得梅
作者：黄渊
朝代：明

幽溪青草结，沿爱适旁源。深竹水流路，无人梅一村。云烟寻不到，泉石自相敦。明发须佳侣，香敲积雪门。
岁晚留别李其础兄弟
作者：黄渊
朝代：明

与君兄弟好，短别亦伤神。举步梅花隔，旋舟岸草新。敝襦陪杖履，馀物寄闺人。岂不美同岁，高堂有老亲。
岁晚送琴师归闽
作者：黄渊
朝代：明

勿薄故人一斗酒，珍重携手是明年。萧萧寒月梅花夜，幸有相思挥素弦。
异书岩
作者：黄渊
朝代：明

玉璞楚山中，仙书圯桥上。莫学扬子云，奇字委草莽。
归思
作者：黄渊
朝代：明

落叶寒相依，游子惜幽独。老马怀故槽，垂头向残仆。劳劳未敢归，家人正饥腹。
归至虔州滞雨
作者：黄渊
朝代：明

榼榼村酤虾蟹鲜，馆人来与语风烟。寒江柳挂千帘雨，老树鸮巢一斗天。正我草楼归格格，谁家樯锦去连连。明朝快觅晴峰出，倍买刚驴加着鞭。
怨情二首
作者：黄渊
朝代：明

不无银泥带，非少玉搔头。春光不爱妾，归去思寒秋。玉兔不可骑，妾命薄如纸。妾魂归未全，半落潇湘水。
怨情二首·其一
作者：黄渊
朝代：明

不无银泥带，非少玉搔头。春光不爱妾，归去思寒秋。
怨情二首·其二
作者：黄渊
朝代：明

玉兔不可骑，妾命薄如纸。妾魂归未全，半落潇湘水。
惠山病思荔支
作者：黄渊
朝代：明

辗转离床响杜鹃，梦魂归去荔支天。小开衫子红唇笑，细捧明珠滑乳圆。城市所稀偏结想，樱桃雅赠不深然。悔杀昔年花柳巷，玉人一篓十低钱。
戊寅九月博罗韩季闲以毕娶自潮归舟中烦眩拉余岸行婢青青余素所称善亦喜随之弇中乱竹如箭茅戟列荆枳相牵留道陷黝高下足如簸怪石起伏如豺羊群而流泉香花亦数间之盖所名黄竹矶也行三四里许出谷见江得酒家饮以相劳且待后舟次岁己卯余复在潮归里风正帆行盼睐江岸见此惘然无与语者
作者：黄渊
朝代：明

复过江头黄竹矶，分明舍楫并行时。迷花水石争人语，暗路荆篁罩玉肌。豁见江天哗一笑，指言村酒应同辞。赵郎梅女归何处，肠断罗浮琼蕊枝。
放舟梅花潭同韩犹龙蓝朱公
作者：黄渊
朝代：明

与子归敝庐，岖嵚饫暝眩。流沙三十寻，状如坠飞溅。曰未悉厥奇，请筏梅花漩。明发换胸眸，饱饭投蛟竁。浣汗水则山，剽腾舫为箭。鬼兽石千林，日要舟为膳。长梢蓊空光，女萝怪相恋。禹迹所不及，娲冶所不煎。最小封家姨，别置汤沐县。与比三峡危，则以食鱼伣。肮脏易抽辙，？骮难纤援。心目胆魂争，奇险快悸战。高浪扑颠来，三人相莫见。鸭嘴狮狞间，微躯饶一线。我尔悍章惇，篙师巧飞燕。初下黄牛喘，龙眼渐咀羡。及过跌马硿，荔枝万斛咽。自饿罗浮来，此亦河豚宴。
放舟梅花潭同韩犹龙蓝朱公
作者：黄渊
朝代：明
体裁：古风

与子归敝庐，岖嵚饫暝眩。流沙三十寻，状如坠飞溅。曰未悉厥奇，请筏梅花漩。明发换胸眸，饱饭投蛟竁。浣汗水则山，剽腾舫为箭。鬼兽石千林，日要舟为膳。长梢蓊空光，女萝怪相恋。禹迹所不及，娲冶所不煎。最小封家姨，别置汤沐县。与比三峡危，则以食鱼伣。肮脏易抽辙，�骮难纤援。心目胆魂争，奇险快悸战。高浪扑颠来，三人相莫见。鸭嘴狮狞间，微躯饶一线。我尔悍章惇，篙师巧飞燕。初下黄牛喘，龙眼渐咀羡。及过跌马硿，荔枝万斛咽。自饿罗浮来，此亦河豚宴。
旅病
作者：黄渊
朝代：明

残灯欲剔倩谁人，病势安危付鬼神。清梦缘何不见谅，适来欢笑独相亲。
晚过蓝朱公
作者：黄渊
朝代：明

薄薄喜一见，颓然杖履松。好花昏径发，新月浅溪逢。买酒欣同量，看诗饱毒锋。醉来恒少可，莫骂石头松。
暮雨投宿苍公山房衰树寒烟深门紧闭题板而去
作者：黄渊
朝代：明

采药空山归未归，扣门声受雨声围。偎檐两杏垂枝入，故弄拳珠点客衣。
步月窥红叶姬读书
作者：黄渊
朝代：明

明月甘心负，孤灯忍自寒。诗书忘夜永，罗绮代君单。奇处见余否，古人谁汝安。冷风吹骨峭，不敢靠阑干。
淮阴侯墓
作者：黄渊
朝代：明

红梨白莽呼生风，一抔累累为君封。抚剑出胯淮阴市，彭亨菌蠢真神龙。神龙一变化刍狗，辨士血结心如剖。挟得丝丝儿女心，翻教失却英雄首。英雄未必肯夷族，安得能臣不改轴。
湖心亭候月
作者：黄渊
朝代：明

四窗欣大启，野水旷悠哉。天上亦多事，几星独蚤来。烟辉疑远树，花气混香梅。待得宵深吐，光先掌上杯。
湖桥
作者：黄渊
朝代：明

山出虹饮涧，波僵雪到门。不随牛女断，长得卧张骞。
溪晚
作者：黄渊
朝代：明

日之夕矣岁云穷，独坐柴门似老翁。寒火数家烟水暮，白鸥飞去剩长空。
瀑末亭
作者：黄渊
朝代：明

已是巑岏削，况兼风雨闻。长嫌二三子，垂足二分云。
登粤王台歌
作者：黄渊
朝代：明

上高台而望大海，俯厚地而面长天。丈夫志气当如此，何事临风泪潸然。
秋夜迟朱章华太史书不至
作者：黄渊
朝代：明

兀坐秋宵永，怀人何以忘。寻常如此际，已自报佳章。落叶霜沾背，啼乌月照肠。不知前夜信，可得到君乡。
红叶秦淮书来言梦余吴门今日望旋舟因答一首书其柬末
作者：黄渊
朝代：明

崱崱缄笺报，苍茫惊病开。不知几梦至，博得半魂来。居处无朋地，归何待尔推。疮痂奇嗜尔，岂曰少贤才。
菊开
作者：黄渊
朝代：明

篱落一年意，相将此际舒。秋光不历乱，朝夕在庭除。气酿宵霜老，寒生旭日初。迟荣多晚节，敢作后时歔。
蟋蟀
作者：黄渊
朝代：明

蟋蟀繁秋思，鸣音切动人。来因贫士宅，一托岁寒身。芳草歇还绿，华颠矩不春。风霜满天地，吾亦欲烟墐。
襄阳舟中
作者：黄渊
朝代：明

不是鸱夷子，穷年在五湖。可怜童仆小，亦共主人孤。飞雪深深病，青山处处吾。津头瞻驿吏，端愧有余徒。
西子湖四首
作者：黄渊
朝代：明

桃柳春相笑，楼台岫与连。秾遮五岳眼，媚耸六桥肩。置我森疏影，删渠掩映妍。西陵苏小小，何处落花船。湖为幽人有，素秋来淡之。歌喉渐萧瑟，公子动归思。烟雨添僧影，霜枫点岫姿。六桥风景外，不在早春时。朱夏离离至，烟光澹澹删。人还三月客，山老一朝颜。歌吹无时已，亭楼何处闲。又闻里湖静，香梦藕花湾。三月湖山暗，六桥烟雨濛。堤杨垂彩阁，烟艇缩蓑翁。影湿红裙妙，歌移翠院讧。寻舟人数处，寺口吹回风。
西子湖四首·其一
作者：黄渊
朝代：明

桃柳春相笑，楼台岫与连。秾遮五岳眼，媚耸六桥肩。置我森疏影，删渠掩映妍。西陵苏小小，何处落花船。
西子湖四首·其三
作者：黄渊
朝代：明

朱夏离离至，烟光澹澹删。人还三月客，山老一朝颜。歌吹无时已，亭楼何处闲。又闻里湖静，香梦藕花湾。
西子湖四首·其二
作者：黄渊
朝代：明

湖为幽人有，素秋来淡之。歌喉渐萧瑟，公子动归思。烟雨添僧影，霜枫点岫姿。六桥风景外，不在早春时。
西子湖四首·其四
作者：黄渊
朝代：明

三月湖山暗，六桥烟雨濛。堤杨垂彩阁，烟艇缩蓑翁。影湿红裙妙，歌移翠院讧。寻舟人数处，寺口吹回风。
送李其础公车北上兼上乃翁太史
作者：黄渊
朝代：明

交道为至义，不向尘俗生。日月为至精，不履砂石行。我昔之四方，中道与君迎。虽则倾盖欢，迟之乃成盟。君行多澹荡，余遇多嵚峥。君复怀旷森，余生中如砰。二者亦粗迹，达士贵有诚。今君抟九万，余听疾羽声。成败不着胸，惜不与偕鸣。勿忘平生志，袖手看危枰。持此谢吾师，加餐造太平。东山不荒芜，余方事耘耕。
郑将军惠潮平寇歌
作者：黄渊
朝代：明

灵雨腥风雪满天，老蛟每塞潮阳道。蛟子蛟孙蜿蜿游，山城烟断人如扫。邮亭有卒逋亡回，告报天兵来灏灏。红旗半闪刷天明，一炮重开浓雾堡。蛮夷头脱桃花飞，宝刀醉血容颜好。渠儿夜缚渠王来，止有空头久无脑。千枚万勒走无声，勾当公家事草草。提携去待将军归，吁嗟将军归已早。
采采文鸟三章
作者：黄渊
朝代：明

采采文鸟，飞我西山。云胡不乐，去之远关。缅彼西山，有泉有峦。有菊有兰，有壶有餐，其乐无难。采采文鸟，飞我绪岑。云胡不乐，去之远林。缅彼诸岑，有书有琴。有啸有吟，有朋有心，其乐无任。采采文鸟，晨刷其翼。晨刷其翼，其飞大国。缅彼大国，有紽有緎。有茵有勒，有碆有弋，其乐不测。
采采文鸟三章
作者：黄渊
朝代：明
体裁：四言诗

采采文鸟，飞我西山。云胡不乐，去之远关。缅彼西山，有泉有峦。有菊有兰，有壶有餐，其乐无难。（一章）采采文鸟，飞我绪岑。云胡不乐，去之远林。缅彼诸岑，有书有琴。有啸有吟，有朋有心，其乐无任。（二章）采采文鸟，晨刷其翼。晨刷其翼，其飞大国。缅彼大国，有紽有緎。有茵有勒，有碆有弋，其乐不测。（三章）
金陵夜梦亡弟汉
作者：黄渊
朝代：明

道尔投生久，犹堪梦里征。亡亲俱见否，故国去归曾。谁指来匡岳，遥寻到秣陵。谆谆询未答，钟动怨邻僧。
金陵病呈张芷园先生
作者：黄渊
朝代：明

雪浪走烟滨，魂惊夜渡津。梦中开口笑，醒觉泪沾巾。寒雨闻颓瓦，残灯欲化磷。艰危千里外，良友当兹亲。
陈仲谋久令梅余数游梅命之往见
作者：黄渊
朝代：明

几年怀一见，曰待学粗明。所志苦不获，相思驱此行。安危时已系，仙佛位尤争。公上麒麟马，鞭棰付小生。
雨中秋花
作者：黄渊
朝代：明

依秋魂已倦，况雨得无非。凄冷晚风叶，离披游子衣。念其在永夜，移不入寒扉。相对转愁绝，来朝霜雪霏。
雪夜书声
作者：黄渊
朝代：明

肠折谁家子，中宵作苦吟。衰灯三尺雪，破屋一腔心。漏冷更筹尽，钟残僧梦深。书灰剑断者，于此独萧森。
香草斋
作者：黄渊
朝代：明

睡足闻新鸟，幽怀杖可同。樵归花气外，僧语水声中。时与藉草坐，复向前山空。披书候岩石，翻阅赖松风。
伯氏招燕京王敬哉饮
作者：黄渊耀
朝代：明

避地来寻五柳居，閒谈国事重欷歔。天荒地老君身历，国破家亡我梦馀。尘路浑如村酒浊，道心还与泛舟虚。凭君莫话金门好，事到渔樵百不如。
再过陈园即事
作者：黄渊耀
朝代：明

临风独往路，晴雨淡相因。远树红初见，荒畦绿尚匀。篱中过流水，竹里出幽人。鉴远寒暄略，思深起坐频。厨烟炊带叶，鲙美味专莼。晼晚良时促，吁嗟人事新。独逢俱意外，琐语恃情亲。酒罢开扉出，空霜月色真。
即事
作者：黄渊耀
朝代：明

琴终夜遂深，客散主独酌。空香疑有无，坐对灯花落。
古寺
作者：黄渊耀
朝代：明

石萝生紫花，佛坐石萝下。鸟鼠巢空梁，松风落败瓦。古壁欲留题，苍苔不能写。秋声归莫林，遥闻诵经者。
同龚得初昆季登惠山和坡公韵二首
作者：黄渊耀
朝代：明

登山汗如濯，清风来迎人。疏雨度前岭，俯见林皋新。蹇连松径滑，荦确山屐磷。忽然淩绝顶，下视无一尘。震泽浮云端，宿雾浥高旻。嗟哉落尘网，常与俗为邻。浮云霭山麓，孤烟上林樾。青灯湛芳樽，色味两幽绝。吾生如寄耳，一醉万想灭。横斜任孤舟，清浅流明月。蓬窗两三人，酊酩高兴发。安得买山资，免令徇尘辙。
同龚得初昆季登惠山和坡公韵二首·其一
作者：黄渊耀
朝代：明

登山汗如濯，清风来迎人。疏雨度前岭，俯见林皋新。蹇连松径滑，荦确山屐磷。忽然淩绝顶，下视无一尘。震泽浮云端，宿雾浥高旻。嗟哉落尘网，常与俗为邻。
同龚得初昆季登惠山和坡公韵二首·其二
作者：黄渊耀
朝代：明

浮云霭山麓，孤烟上林樾。青灯湛芳樽，色味两幽绝。吾生如寄耳，一醉万想灭。横斜任孤舟，清浅流明月。蓬窗两三人，酊酩高兴发。安得买山资，免令徇尘辙。
和昌黎秋怀诗四首
作者：黄渊耀
朝代：明

迢迢芳园树，露叶晨薿薿。秋风䬃然至，摇落势难已。余怀正悱恻，蟋蟀偏入耳。展转夜未明，或卧或复起。仰视朝曦升，与此亦相似。一日不再晨，时驶安可恃。感叹千万端，沉忧惟一轨。何以见曩贤，一觞且欢喜。白露萎百草，松柏不凋悴。贞脆本性成，不由时与地。寒蝉声已寂，秋虫鸣自恣。语默有不同，适时固无异。我兴观物怀，慨然知我贵。秋气何萧萧，野情空曼曼。纤絺常不完，三旬九遇饭。饥寒非可乐，温饱讵足愿。孤灯湛空樽，对影还自劝。左右陈良书，旷如阅吹万。谁当餐此味，芹美不可献。勖哉东隅光，桑榆乃多怨。蓐收清西陆，云气高淩淩。悲哉秋蝉号，痴甚窗前蝇。时去心尚尔，徒为俗所憎。不见摩空雕，众鸟钦风棱。飞飞遍六合，横绝不可罾。崩腾各有时，蹇退甘无能。
和昌黎秋怀诗四首·其一
作者：黄渊耀
朝代：明

迢迢芳园树，露叶晨薿薿。秋风䬃然至，摇落势难已。余怀正悱恻，蟋蟀偏入耳。展转夜未明，或卧或复起。仰视朝曦升，与此亦相似。一日不再晨，时驶安可恃。感叹千万端，沉忧惟一轨。何以见曩贤，一觞且欢喜。
和昌黎秋怀诗四首·其一
作者：黄渊耀
朝代：明
体裁：古风

迢迢芳园树，露叶晨薿薿。秋风飒然至，摇落势难已。余怀正悱恻，蟋蟀偏入耳。展转夜未明，或卧或复起。仰视朝曦升，与此亦相似。一日不再晨，时驶安可恃。感叹千万端，沉忧惟一轨。何以见曩贤，一觞且欢喜。
和昌黎秋怀诗四首·其三
作者：黄渊耀
朝代：明

秋气何萧萧，野情空曼曼。纤絺常不完，三旬九遇饭。饥寒非可乐，温饱讵足愿。孤灯湛空樽，对影还自劝。左右陈良书，旷如阅吹万。谁当餐此味，芹美不可献。勖哉东隅光，桑榆乃多怨。
和昌黎秋怀诗四首·其二
作者：黄渊耀
朝代：明

白露萎百草，松柏不凋悴。贞脆本性成，不由时与地。寒蝉声已寂，秋虫鸣自恣。语默有不同，适时固无异。我兴观物怀，慨然知我贵。
和昌黎秋怀诗四首·其四
作者：黄渊耀
朝代：明

蓐收清西陆，云气高淩淩。悲哉秋蝉号，痴甚窗前蝇。时去心尚尔，徒为俗所憎。不见摩空雕，众鸟钦风棱。飞飞遍六合，横绝不可罾。崩腾各有时，蹇退甘无能。
咏松
作者：黄渊耀
朝代：明

矫矫亭亭骨干孤，风吹霜压不须扶。悬知素有凌云节，肯受秦朝五大夫。
咏梅二首
作者：黄渊耀
朝代：明

主人为爱梅花好，时向邻家买地栽。月影破窗三五点，冷香时递暗风来。冷淡清幽迥不群，春风开落任纷纷。格高不入时人眼，雪里闻香始识君。
咏梅二首·其一
作者：黄渊耀
朝代：明

主人为爱梅花好，时向邻家买地栽。月影破窗三五点，冷香时递暗风来。
咏梅二首·其二
作者：黄渊耀
朝代：明

冷淡清幽迥不群，春风开落任纷纷。格高不入时人眼，雪里闻香始识君。
喜昆山柴集勋至
作者：黄渊耀
朝代：明

窗下寻书细，门前驻马轻。相看无一语，说梦悟三生。薄酒吹还醒，残灯暗复明。同心相会处，久与白鸥盟。
夏日閒居
作者：黄渊耀
朝代：明

竹里还兼卧竹楼，习书芭叶净堪收。云来窗薄浑疑雪，雨散幽林忽似秋。
夜坐
作者：黄渊耀
朝代：明

凉风落柳梢，微云淡河面。怀中明月光，多赊不为贱。
夜雨过友人宿
作者：黄渊耀
朝代：明

忽欲与子言，春风适多暇。方晴偶未行，既雨亦难罢。散帙就新阴，开尊缓良夜。晨兴踏西村，小隐将学稼。
失题二首
作者：黄渊耀
朝代：明

东道烟霜信使稀，步看流水念荆扉。殊方蹈事多疑畏，衰世为人有是非。同病尚闻河上曲，违时终弃汉阴机。吾生志业存风雅，勉事删修力自微。高衢月落晓寒新，榆柳萧疏望去津。图史同舟聊养疾，风烟何地敢呈身。到家松桂搴幽幌，倚棹云山愧滥巾。谑浪自矜吾舌在，未随妻子共忧贫。
失题二首·其一
作者：黄渊耀
朝代：明

东道烟霜信使稀，步看流水念荆扉。殊方蹈事多疑畏，衰世为人有是非。同病尚闻河上曲，违时终弃汉阴机。吾生志业存风雅，勉事删修力自微。
失题二首·其二
作者：黄渊耀
朝代：明

高衢月落晓寒新，榆柳萧疏望去津。图史同舟聊养疾，风烟何地敢呈身。到家松桂搴幽幌，倚棹云山愧滥巾。谑浪自矜吾舌在，未随妻子共忧贫。
寓卓锡庵和伯兄韵
作者：黄渊耀
朝代：明
体裁：七言律诗

避世来寻水竹居，相将无事可蠲除。空阶有月閒能看，村酒非泥醉亦如。与世推排空老世，将书涤荡可焚书。陶公岂厌庐山社，一笑浮桥意有馀。
忆远曲
作者：黄渊耀
朝代：明

塞上知无煖，寒衣六月裁。寄书重拆看，莫使远人猜。
忆远曲二首
作者：黄渊耀
朝代：明

朔方宁远近，夜夜在君傍。铁马惊归处，人孤月满床。欲倩秋来雁，传书塞上飞。边庭春不暖，切莫解寒衣。
忆远曲二首·其一
作者：黄渊耀
朝代：明

朔方宁远近，夜夜在君傍。铁马惊归处，人孤月满床。
忆远曲二首·其二
作者：黄渊耀
朝代：明

欲倩秋来雁，传书塞上飞。边庭春不暖，切莫解寒衣。
怀娄东陈静孚
作者：黄渊耀
朝代：明

世已无如假，谁能识道真。素心聊望古，白眼看时人。我道犹灰冷，君情较酒醇。沉沉怀抱积，何日得前陈。
怨情
作者：黄渊耀
朝代：明

郎身虽自亲，郎意不可保。素手理瑶琴，郎听不言好。
折桂
作者：黄渊耀
朝代：明

琼树山之幽，耻与萧艾伍。得近君子前，不辞摧折苦。罢焚垆中香，行拾松上雨。息心栖一枝，清梦不出户。
春日山行
作者：黄渊耀
朝代：明

阴岩怒石如喷雪，处处山家覆松叶。古藤三月齐作花，瘦树短垣村几折。山僧采茶亦种松，松籁茶香一室中。坐来日淡风亦淡，飒然万壑攒狞龙。渡溪越岭殊衮衮，山头猿鹤时相引。潭云空碧人影稀，胜赏未穷行遂归。
春闺
作者：黄渊耀
朝代：明

春炙绣帘花气满，暗风梳草绿短短。啼莺破晓惊妾心，金鸭香沉画衣煖。侍妾匀脂催晓妆，镜中烟柳亸眉黄。描罢双蛾为谁好，碎破铜片打鸳鸯。
柬龚得初
作者：黄渊耀
朝代：明

久闭重门细草茸，停云霭霭思溶溶。蹉跎共被时人笑，懒慢还推我病同。有酒赊来千日醉，无钱买得一生慵。从君自占消愁法，已植陶公三径松。
泊舟虎山桥
作者：黄渊耀
朝代：明

春寒风压酒，水满月平桥。何处渔樵客，歌声到暮潮。
清夜
作者：黄渊耀
朝代：明

微月过竹里，虚窗夜亦深。此时清且寂，爽气入幽襟。独悟有所念，悠然如会心。灯寒清焰小，相与发孤吟。
游邓尉徐氏山庄
作者：黄渊耀
朝代：明

发地结菁茅，空山映虚白。筼筜留清阴，梅花若素积。湖光照心明，滔滔沧溟窄。西岑极远目，微茫数峰碧。东邻圣恩寺，窅然喧中寂。风里佛香回，若为往来客。蹇连困登临，神疲为锁坼。同游两三人，喜折登山屐。佳境难久留，反使心不适。萦回出林杪，疾去寻幽迹。
田家
作者：黄渊耀
朝代：明

禾黍盈畴香，村树映门绿。主人俭且勤，鸡犬常肃肃。枣熟饷里邻，芋分遍童仆。秋穫敢失时，负穑返茅屋。城市好食新，新谷货相续。得钱完官粮，馀者为私蓄。贫富各成姻，蔼然自相足。缅怀羲皇风，庶几在此俗。
甲申除夕次侯广成先生韵二首
作者：黄渊耀
朝代：明

即看晓日又明年，愁里流光去若泉。冀北天遥成绝塞，江南日近赖时贤。闻鸡舞罢悲今蜀，听雁飞过忆旧燕。长夜悠悠眠未稳，解将椒酒送寒天。今宵愁起亦无端，坐到更残思亦残。世贵虎皮迷物色，余惭鸿羽敛飞翰。晓天侵迫冬行促，朔气勾留腊尚宽。会有东风连夜至，茅堂雨积不成寒。
甲申除夕次侯广成先生韵二首·其一
作者：黄渊耀
朝代：明

即看晓日又明年，愁里流光去若泉。冀北天遥成绝塞，江南日近赖时贤。闻鸡舞罢悲今蜀，听雁飞过忆旧燕。长夜悠悠眠未稳，解将椒酒送寒天。
甲申除夕次侯广成先生韵二首·其二
作者：黄渊耀
朝代：明

今宵愁起亦无端，坐到更残思亦残。世贵虎皮迷物色，余惭鸿羽敛飞翰。晓天侵迫冬行促，朔气勾留腊尚宽。会有东风连夜至，茅堂雨积不成寒。
白日
作者：黄渊耀
朝代：明

仰视白日光，皎皎高且悬。踊跃旸谷中，照曜无颇偏。忽遇惊风飘，白云闭其前。天地黯以晦，当午入虞泉。鲁戈不及挥，羲和失其鞭。阳德岂亏哉，明晦亦偶然。微风吹无力，浮云迷有权。天道固如此，而我何悲焉。
百舌
作者：黄渊耀
朝代：明

花共明妆草带茵，枝头百舌弄芳春。莫嫌此鸟多閒话，不是人间掉舌人。
秋兴
作者：黄渊耀
朝代：明

日落高秋阴，依然在空谷。静观风叶飞，远见归鸟逐。此时无与言，萧疏对高木。久之山月来，所以慰幽独。清籁发古松，白露下脩竹。四壁多寒蛩，唧唧无断续。所触象外理，俗念邈难宿。迟迟夜转幽，秋气爽耳目。
秋夜二首
作者：黄渊耀
朝代：明

疏影入空床，此时秋气凉。白云松际雪，明月石边霜。芦荻暗潮满，梧桐晚色黄。远声听欲近，柔橹过寒塘。高烟空际平，落叶犬时行。月满星河失，秋深天地清。飒然万籁集，默以会微情。坐久露华湿，犹闻钟磬声。
秋夜二首·其一
作者：黄渊耀
朝代：明

疏影入空床，此时秋气凉。白云松际雪，明月石边霜。芦荻暗潮满，梧桐晚色黄。远声听欲近，柔橹过寒塘。
秋夜二首·其二
作者：黄渊耀
朝代：明

高烟空际平，落叶犬时行。月满星河失，秋深天地清。飒然万籁集，默以会微情。坐久露华湿，犹闻钟磬声。
秋夜漫兴
作者：黄渊耀
朝代：明

倚竹候秋声，閒苔伫明月。时闻宿鸟惊，微风动林樾。
秋斋坐雨
作者：黄渊耀
朝代：明

秋云突兀起天际，疏雨磊落悬高空。寒潭彷佛细流碧，残花零落堆藓红。雨脚朦朦向西去，孤鹤散步来长松。坐看斜景照罗绮，须臾万片金芙蓉。
秋日閒居
作者：黄渊耀
朝代：明

閒坐青松阴，遥看白云起。白云如孤峰，半落青松里。
秋水
作者：黄渊耀
朝代：明

交秋溪水清，历历见其底。木叶何纷纷，白石复齿齿。静言寻其幽，萧萧杂葭苇。水鸟冲人飞，游鱼衔藻起。转入荒且寒，苔色无乃是。遥闻渔者歌，前溪暮霞紫。
索居喜诸子见过
作者：黄渊耀
朝代：明

朝旭敛烟华，庭阶独行迹。春鸟遗好音，冰苔见古色。读书觏曩贤，或语或复默。时节往朋旧，提携散愁疾。芝兰各自芳，终恐弃遐僻。
约时去华诸同人泛舟
作者：黄渊耀
朝代：明

莫羡槎头缩项鳊，黄鱼味美较芳鲜。野夫得醉且须醉，一日清狂当一年。
舟行
作者：黄渊耀
朝代：明

新水正盈盈，临风一棹轻。野烟林莽白，坏道石梁倾。往往吟蝉过，时时落照明。人家修竹里，散发有馀清。
莫秋贻同社
作者：黄渊耀
朝代：明

朔气戒川陆，萧瑟临前川。新寒草树变，霭霭浮清暾。绪风结虚幌，时菊缀衡门。年志难久持，感慨以烦冤。夫君幸同爱，款曲相与言。赠之瑶与琼，佩以明深恩。终然勖古处，兴寝期勿谖。
遣兴
作者：黄渊耀
朝代：明

晨钟殷晓窗，明月窥独坐。幽阶风自来，芙蓉淡如我。
题玫瑰
作者：黄渊耀
朝代：明

新叶烟中冉冉，轻香风外离离。朱英半染蝶翅，绿刺故牵人衣。
饮酒
作者：黄渊耀
朝代：明

当空皎皎出素月，清辉乍圆还复缺。我生决无彭祖年，岂能郁郁空忧天。众人皆醉我亦醉，则予胸中浩浩焉。三闾大夫何为者，醒然独卧沧江下。我来汨罗唤不起，仰天长叹泪盈把。刘伶尽日眠酒中，醒时双眼常朦胧。陶潜攒眉不入白莲社，捧杯采菊坐篱东。古来达士惟有醉，求田问舍良可愧。丈夫负此七尺躯，岂能扰扰撄俗累。春日村游发杏花，冬风万里飞寒沙。此时颜色不饮酒，坐看两鬓堆霜华。开我怀，扬君眉。夷齐当年空饿死，陶猗亦皆龌龊儿。请君置此名利于身外，颓然终岁无醒时。
和许司训见寄作
作者：黄湜
朝代：明
体裁：七言律诗

曾共联诗坐小斋，别来音问隔重涯。碧天明月将清梦，黄叶西风恼壮怀。脩职肯随流俗混，立心期与古人偕。相思无限寅恭意，何日还都一笑谐。
山斋偶成
作者：黄湜
朝代：明

坐爱溪山可结庐，病躯空复叹居诸。风情聊以供诗句，事业何须答簿书。几许秋成霖潦后，百千心绪醉醒馀。平生自信逢迎懒，直道于今有孰如。静处沉思动处机，乾坤落落壮心违。谁能与物原无竞，我拙谋身自觉非。半榻青山吟梦远，一灯残雨故人稀。床头剩得馀樽在，夜起呼童煮蕨薇。閒来移榻看山光，苍翠高低下夕阳。疏柳一蝉催暝色，晚花双蝶管馀香。废吟正坐忙酬债，判饮从教醉是乡。高枕北窗非失计，拟将身世等羲皇。
山斋偶成·其一
作者：黄湜
朝代：明
体裁：七言律诗

坐爱溪山可结庐，病躯空复叹居诸。风情聊以供诗句，事业何须答簿书。几许秋成霖潦后，百千心绪醉醒馀。平生自信逢迎懒，直道于今有孰如。
山斋偶成·其三
作者：黄湜
朝代：明
体裁：七言律诗

閒来移榻看山光，苍翠高低下夕阳。疏柳一蝉催暝色，晚花双蝶管馀香。废吟正坐忙酬债，判饮从教醉是乡。高枕北窗非失计，拟将身世等羲皇。
山斋偶成·其二
作者：黄湜
朝代：明
体裁：七言律诗

静处沉思动处机，乾坤落落壮心违。谁能与物原无竞，我拙谋身自觉非。半榻青山吟梦远，一灯残雨故人稀。床头剩得馀樽在，夜起呼童煮蕨薇。
游中山寺
作者：黄湜
朝代：明
体裁：七言律诗

一壑风烟醉眼赊，寻幽偶尔过僧家。危岑古佛苔侵座，复径人稀棘碍车。林木冬深无片叶，钟楼日暮有群鸦。兹游未尽粗豪兴，聊写新诗纪岁华。
卖花声
作者：黄澄
朝代：明

人过天街，晓色担头红紫。满筠筐、浮花浪蕊。画帘睡醒，正眼横秋水。听新腔、一回催起。吟红叫白，报得蜂儿知未。隔东西、余音软美。迎门争买，早斜簪云髻。助春娇、粉香帘底。
过芦洪
作者：黄焯
朝代：明
体裁：五言律诗

雨霁春山好，春行野兴多。肩舆穿小径，瘦马渡长河。不见花前树，空归竹下坡。芦洪閒憩处，亦自有弦歌。
游宝陀寺
作者：黄猷吉
朝代：明
体裁：七言律诗

直为探奇过上方，居然台殿水中央。到知海岸真孤绝，遥望瀛洲亦渺茫。石洞寒潮鸣梵呗，竹林明月放圆光。鲸波一洗烽烟息，仰见慈灵遍八荒。
丹阳道中
作者：黄玄
朝代：明

五陵为客久，儒服满尘埃。望阙无知己，还乡愧不才。山阴残雨度，河广断云开。归去多朋旧，春城共酒杯。
北岭陪殷大夜饮感别
作者：黄玄
朝代：明

故国秋风见仲宣，悲欢都集夜灯前。二毛对酒仍堪醉，万里还家祇自怜。树拂断猿疑峡路，月临征雁梦湘川。谩将草木同衰朽，未必阳春雨露偏。
同王大过异公房忆孟宣海上
作者：黄玄
朝代：明

山中初见蜀葵花，秋后登临感物华。过客偶因随杖屦，老僧何用具袈裟。空阶候叶飞霜早，远郭清砧落日斜。近得浮丘书信否，几时沧海报还家。
咏秋风
作者：黄玄
朝代：明

目眇洞庭波，辞雄楚江宴。帝子正愁予，羁臣发先变。冷然阊阖生，飒尔江潭遍。随阳惊塞雁，附热驱巢燕。萦回步云飞，飘拂歌雪转。衣露戒履冰，弦霜愁泪霰。蔡文掩悲笳，班姬袭团扇。凄凉如一宵，偏向长门殿。
度阳隑江得口字
作者：黄玄
朝代：明

暮色入长江，江帆疾于鸟。苍山白云外，一望更何有。飒沓风雨来，萧条夕阳后。张灯照寒炉，且复醉杯酒。长歌沧浪曲，远应沧浪叟。岩暗古木深，沙虚暮潮吼。发家春序深，去国别情厚。何处有僧庐，残钟出溪口。
斋居怀林逸人
作者：黄玄
朝代：明

累月不出户，阶前空绿苔。如何归雁后，不见故人来。野竹连书幌，寒山对酒杯。閒居能著述，端愧子云才。
春日感怀
作者：黄玄
朝代：明

壮图今若此，随牒岂辞劳。沧海怜孤剑，青春感二毛。沙明残雪迥，河断陇云高。未必逢知己，愁心正郁陶。
河上立春
作者：黄玄
朝代：明

故国几时别，殊乡今早春。青阳开霁雪，残日送归人。渐与云霄隔，空惊岁月新。不堪零落处，愁泪满衣巾。
秋夜听谷大弹阳春白雪遂歌以赠
作者：黄玄
朝代：明

昔闻歌《白雪》，未知弦上声。看君弹来秋月下，十指如度春风鸣。初闻飘飘下天阙，乱逐回风气骚屑。冻来深树梅不开，散入空林竹应折。又如纷纷江上来，流音中节浑相催。灞陵一日几人度，剡溪半夜孤舟回。清川带寒流，野鸟绝繁语。少女歌残叶共飞，仙郎唱罢花能舞。须臾雪晴风亦迟，按弦问君君不知。声残响绝无所见，惟见桐枝秋露垂。
过方山旧居处
作者：黄玄
朝代：明

曾逐孤舟背远村，清溪一去不知源。于今莫辨秦人处，野鸟潭花即故园。
送方大归莆
作者：黄玄
朝代：明

鲁酒醉行客，越弦激商声。中怀百忧集，兼此离别情。阳月过吴楚，驱车下关城。北风捲微雪，拥袂还宵征。谁谓此枯槁，翻然逢鲍生。平居异乡国，失路如弟兄。云月寄遐想，心与澄溪明。何因别离水，又向东南倾。还激清浅处，为君濯长缨。后期眇川岳，怅望何时平。
送金秀才之温陵
作者：黄玄
朝代：明

官亭花发酒初香，白马翩翩大道傍。醉客尽随歌舞散，寒川空对别离长。紫云洞里逢秋月，赤鲤潭边度早霜。休说故山多少恨，军中吹角断人肠。
金山寺
作者：黄玄
朝代：明

江心浮绝岛，古寺轶氛埃。楼迥中天起，窗閒向水开。空云龙影度，海雨雁声来。故国登临后，如今又几回。
题周进士古木清猿图
作者：黄玄
朝代：明

昔从锦城来，却过愁猿道。千崖万嶂不可闻，此中哀怨令人老。况是西江秋水来，冲波逆折鸣风雷。攀萝涉水苦难度，腾枝抱子俱萦回。空林阴阴不知处，前惊后呼若相语。正当绝险陵天梯，揽辔听来泪如雨。君不见蚕丛开国通秦关，六龙西幸仍跻攀。猿声鸟道有如此，一为长歌《行路难》。
登东山
作者：黄珂
朝代：明
体裁：七言律诗

城上旌旗带雨悬，城边草树昼生烟。山光水色连千里，人语鸡声傍一川。望眼漫劳迎过雁，愁怀无奈听啼鹃。登临直上最高处，恍若身游万仞天。
应制劝农
作者：黄珣
朝代：明
体裁：古风

四民皆天职，嗟农独苦辛。所以古哲王，巡省及兹辰。箫鼓吹豳颂，训迪良谆谆。东郊土脉动，好鸟鸣芳春。桑园拂其羽，催耕一何频。乘时播嘉种，原隰交畇畇。念兹民所天，珠玉安足珍。一日苟不作，饥寒将立臻。勿惜沾体劳，但忧年岁屯。沾体劳尚可，岁屯伤我民。忆昔先皇时，端居轸郊闉。载歌悯农咏，丕扬列祖仁。禁苑藉千亩，雨旸雩百神。玉食岂不足，贵令四海均。九重尚结念，况尔谋其身。古人有良言，岁计在于寅。岂伊公家赋，父子亦以亲。春风正发育，万物皆鲜新。勉矣东作力，伫看西成禋。
乌石醴泉
作者：黄琏
朝代：明

偶望酒星因依石，石□□□□为名。源从上古徒杯饮，流到于今岂解酲。□□□□王者瑞，曹门不禁圣人清。年年沽向□□□，□□春台济众生。
仙岩夜月
作者：黄琏
朝代：明

岩岩维石郭东偏，一窍玲珑月得先。可向个中观太极，更从何处见心圆。蟾团白玉宁生魄，影落青娥亦小天。此景仙人原自有，迩来香火奉金仙。
圆珠积翠
作者：黄琏
朝代：明

峰峦万叠自西隅，王气千年此郁纡。科第旧曾题片玉，山川先已表圆珠。雨时如泣鲛人泪，光处真悬照乘图。好语英灵呵护在，四臣声价未应无。
忠谠凝岚
作者：黄琏
朝代：明

亭亭宝盖紫云屯，域内群山此独尊。白鹭池高天作鉴，苍龙峡静帝为门。读书台已称今古，遗俗人犹诵状元。八桂尚留风土记，忠言谠论至今存。
状元古井
作者：黄琏
朝代：明

状元南国名千古，井附公名亦到今。月夜影中仍郊往，春时地下尚龙吟。香生翰墨当年事，祀有潢污异代心。残漏一篇诗脉在，源头应许后人寻。
狼岭樵歌
作者：黄琏
朝代：明

伐木丁丁声自长，山歌处处更悠扬。宁知啸落音为凤，且喜时非道有狼。细听似赓黄鸟弄，远闻如奏白云乡。别难伴侣归来晚，拟古还看月在梁。
石壁朝云
作者：黄琏
朝代：明

白雪千寻拔此方，彩云五色丽初旸。如衣如狗俄虚幻，非雾非烟恰是祥。几慰苍生霖雨望，谩劳太史步古章。怪来不入高唐梦，惟许从龙万里长。
谒仲节莫公祠
作者：黄琏
朝代：明

南人魁选本沉沉，独自先生起郤林。一代科名堂号玉，千年第宅里名金。道侔伊吕相先后，名在江山已古今。大雅寥寥谁继响，几时风雨又龙吟。
鹤洲渔唱
作者：黄琏
朝代：明

白鹤滩头白鹤飞，白鹤滩下有渔矶。鹤唳数声渔得意，渔歌几曲鹤忘机。潺湲无恙人今古，欸乃何知韵是非。一唱一觞堪一醉，一竿生事未全□。
开城
作者：黄琦
朝代：明
体裁：五言律诗

白驹难自絷，青眼更离筵。江海相忘处，烟波欲暮天。落花飘醉袖，芳草入吟鞭。翰墨真馀事，功名正妙年。
游阴那山
作者：黄琦
朝代：明

何处灵通锡下裁，千秋无量法花开。儒家莫诋空尘劫，霖雨还从定水来。
灵云洞
作者：黄琮
朝代：明

曲溪古洞白云深，控鹤仙人昔此临。丹灶九还何处觅，幔亭凉月度清吟。
赠五子石如愚上人
作者：黄琮
朝代：明

识得如愚不是愚，嗒然吾乃见真吾。怪来一脉曹溪水，五子峰头明月孤。
三灶山
作者：黄瑜
朝代：明

三灶霏微翠欲连，浮云飞动似炊烟。孙虞应是难增减，长伴貔貅宿海边。
九日登观音阁
作者：黄瑜
朝代：明

倚天楼阁梵王宫，万里川原一望中。皂帽有情怜雪鬓，黄花无语傲霜风。呼鸾道上唯衰草，奏乐台前祇断鸿。堪笑霸图成底事，白云长在越台东。
井岙
作者：黄瑜
朝代：明

白雁过，江南破，更无一尺土可坐。自闽入广随波流，尘沙暗天天亦愁。黄芦苦竹风飕飕，鹧鸪雨中啼不休。上有深井山，下有仙女岙。黑云卷波白浩浩，渔舟不到御舟到。鳄鱼鬐扬蛟尾掉，苍天苍天谁与告。
凤凰山
作者：黄瑜
朝代：明

桃花悄无源，仙姝渺何许。空馀一片山，欲逐凤凰翥。长林暮萧飕，似送飞琼语。倏然卧荒村，清猿深夜雨。
北山
作者：黄瑜
朝代：明

青门郁葱葱，北山佳气浓。不见邵平瓜，见此金芙蓉。芙蓉历冰霜，秀色射埤海。谓彼贞心人，素履长不改。我祖廊庙材，早没随蒿蓬。大母矢靡忒，白首甘所终。时平共钟鼎，世乱逐戎马。缅怀东陵侯，哀歌泪盈把。
南台山
作者：黄瑜
朝代：明

南台北台浮黛鬟，宋朝陵墓遍荒山。玉鱼金椀谁曾见，梅花流水空潺潺。
南台山
作者：黄瑜
朝代：明
体裁：七言绝句

南台北台浮黛鬟，宋朝陵墓遍荒山。玉鱼金碗谁曾见，梅花流水空潺潺。
友琴堂
作者：黄瑜
朝代：明

瑶琴真益友，伴我绝将迎。清冷梅依月，悠扬絮过城。檐花冲雨落，谷鸟挟风鸣。勾引阳春到，满庭莎草生。
城西刘王故苑
作者：黄瑜
朝代：明

江水东流西日斜，刘郎綦迹尚天涯。昌华苑外裙腰草，玉液池边鼓吹蛙。隔陇牛羊闻牧笛，遥林烟火见樵家。当年翠辇曾游地，留与东风长稻花。
客寓苏氏小楼
作者：黄瑜
朝代：明

日夕危楼上，凭阑望故乡。淮流山外碧，燕树日边黄。旅梦鱼千里，归心雁一行。坡仙风韵在，时与话高皇。
寿星塘
作者：黄瑜
朝代：明

汪汪寿星塘，上有岵与屺。松柏悲风来，惊波渺不起。岵屺日登望，父母嗟何之。惊波有定日，眦泪无乾时。谁云蓬莱仙，夜来驻笙鹤。刀圭如可求，庶几起冥漠。嗟我寸草心，萋萋徒自伤。泪下不可收，日暮惊波长。
山房夜雨答方俊卿
作者：黄瑜
朝代：明

黄宪非吾拟，方干让尔才。吏从长乐遁，仙自宝安来。细雨连床听，浓花映户开。十年思会面，春酒莫停杯。
干将曲
作者：黄瑜
朝代：明

干将昔随赤帝子，挥霍上下振龙纪。狡童效之乃殉死，尔权遣吏胡至此。启玄堂，露黄肠。珠襦玉匣光琳琅，喜获双干将。嗟尔权兮荒以蹶。恩西陵，仇南粤，干将飞飞诉天阙。取非其有非英雄，赤眉凶辙将无同。
悲井澳
作者：黄瑜
朝代：明

白雁过，江南破，更无一寸土可坐。自闽入广随波流，胡尘暗天天亦愁，黄芦霾岸风飕飕。上有深井山，下有仙女澳，渔舟不往御舟到。风吹御舟力排奡，嗟嗟悲哉谁与告。谁与告兮悲复悲，逢崖则止会有时，星星之火奚威为。君不见，青苗行时不敢语，大事已逐黄龙去。又不见，金牌出时不可回，杀气先随白雁来。舒王生，鄂王死，宋家刑赏乃如此。嗟嗟井澳徒悲尔。
披云楼
作者：黄瑜
朝代：明
体裁：七言律诗

乘暇来登城上楼，宦情乡思共悠悠。京华北望几千里，岭表南来第一州。倦鸟孤飞天不尽，晴山叠出雨初收。包公尚有甘棠泽，清誉令人仰未休。
拟古四首
作者：黄瑜
朝代：明

招摇复招摇，行子何所之。云山浩茫茫，万里以为期。江南雨滑道，朔北风裂肌。襜裘不自豫，中路当依谁。尘霾起天末，耀灵隐崦嵫。牛羊各知家，栖鸡尚知埘。驰骤失其路，安用轮辐为。太极涵万始，羲娥运灵景。春声殷木末，池塘噪蛙黾。彼美林居子，歛神发深省。月出千山晓，云来万壑暝。抱独人不知，竹风吹松影。英英陇上云，随日递晴阴。汎汎河中水，与波自浮沉。浩荡云水中，轸兹郁陶心。我心良足伤，结交费黄金。昔日繁华地，悲风集枯林。去去五湖上，缘苇听挐音。大鹏起南溟，鼓翼天池翻。九万抟扶摇，一息谅何难。朝栖若木阴，夕宿昆崙端。胡然恣饮啄，将使风露乾。冥冥天际鸿，渐渐兴于磐。君子不素饱，居贫诚所安。
拟古四首·其一
作者：黄瑜
朝代：明

招摇复招摇，行子何所之。云山浩茫茫，万里以为期。江南雨滑道，朔北风裂肌。襜裘不自豫，中路当依谁。尘霾起天末，耀灵隐崦嵫。牛羊各知家，栖鸡尚知埘。驰骤失其路，安用轮辐为。
拟古四首·其三
作者：黄瑜
朝代：明

英英陇上云，随日递晴阴。汎汎河中水，与波自浮沉。浩荡云水中，轸兹郁陶心。我心良足伤，结交费黄金。昔日繁华地，悲风集枯林。去去五湖上，缘苇听挐音。
拟古四首·其二
作者：黄瑜
朝代：明

太极涵万始，羲娥运灵景。春声殷木末，池塘噪蛙黾。彼美林居子，歛神发深省。月出千山晓，云来万壑暝。抱独人不知，竹风吹松影。
拟古四首·其四
作者：黄瑜
朝代：明

大鹏起南溟，鼓翼天池翻。九万抟扶摇，一息谅何难。朝栖若木阴，夕宿昆崙端。胡然恣饮啄，将使风露乾。冥冥天际鸿，渐渐兴于磐。君子不素饱，居贫诚所安。
春日过刘中行宅
作者：黄瑜
朝代：明

春日寻幽独向东，烟尘埋没梵王宫。刘郎去后桃花雨，杜宇啼时贝叶风。丈六金身何处所，大千沙界浩无穷。绝怜色相归空后，惟有鸢鱼指顾中。
暑雨叹
作者：黄瑜
朝代：明

骄龙走平陆，长空浩洪涛。天瓢翻不绝，雨师何乃劳。出门畏无车，衢路多野蒿。后土吹未乾，庭树空萧骚。兀坐悄无言，蚯蚓向我号。须臾赫羲轮，六合成炉鏊。炎凉每如此，嗟嗟天盖高。
暮春喜晴次李司鉴
作者：黄瑜
朝代：明

丽日熏轻葛，残春似早秋。庭莎经雨发，渠水绕花流。抚剑成高咏，衔杯散远愁。阴晴嗟未定，竹外正闻鸠。
栖霞山
作者：黄瑜
朝代：明

风急天高雁字流，踏歌吹剑此夷犹。千章古木藏雷雨，百尺雕甍宿斗牛。野涧日晴芳气远，宝林风定鸟声幽。凌云卓锡知何处，满目落霞飘素秋。
梅花水
作者：黄瑜
朝代：明

早春适川上，兴随流水长。时有白云至，远带梅花香。日诵文山诗，目送孤鸿翔。悠悠宇宙间，是非两亡羊。
棠花表节诗
作者：黄瑜
朝代：明

夫君一逝恨无涯，直入泉台作一家。岁岁雪霜彫不得，至今英爽在棠花。
海珠寺
作者：黄瑜
朝代：明

古寺临珠石，高僧住镜天。波环中印度，岸达上乘禅。鲸吼通鲛室，渔歌杂象筵。市尘飞不到，沽酒白鸥边。
温泉曲
作者：黄瑜
朝代：明

温泉春满芙蓉国，江南社燕辞巢幕。锦绷酥乳结朝云，偃月堂深日光薄。翠华西度峨眉巅，长安入望成飞烟。万里归来老兴庆，闻铃犹自悲婵娟。君不闻野鹿宫中衔牡丹，明驼那避朔风寒。日长微露金诃迹，竦发攒愁眉黛间。于嗟堂堂由媚妩，黄台瓜尽那复数。温泉之水秽万古，何似青陵墓中土。
烈鸳谣
作者：黄瑜
朝代：明

烈鸳可悲。雄已死，雌依依。宁同镬中烹，不向湖上飞。生来相随不相舍，如今奋翅同所归。何事楚宫娇不语，露桃脉脉东风里。
獭窟山
作者：黄瑜
朝代：明

西林簇龙象，昔为獭所穴。逍遥入苍翠，永与炎埃绝。禅话落松风，洒作襟上雪。坐久明河沉，疏帘挂海月。
秋兴二首
作者：黄瑜
朝代：明

柳边竹外见黄花，独倚危阑到暝鸦。碧落歛云开远岫，疏砧敲月应悲笳。金盘未赐相如露，银汉遥瞻博望槎。寂寂掩关人不到，霜风随意入窗纱。万叠彤云捧汉宫，荷衣曾到玉墀东。流莺自啭花枝日，佩马无声柳絮风。王会源源重译外，羽仪楚楚九班中。沧江此际悲摇落，目断燕台但塞鸿。
秋兴二首·其一
作者：黄瑜
朝代：明

柳边竹外见黄花，独倚危阑到暝鸦。碧落歛云开远岫，疏砧敲月应悲笳。金盘未赐相如露，银汉遥瞻博望槎。寂寂掩关人不到，霜风随意入窗纱。
秋兴二首·其二
作者：黄瑜
朝代：明

万叠彤云捧汉宫，荷衣曾到玉墀东。流莺自啭花枝日，佩马无声柳絮风。王会源源重译外，羽仪楚楚九班中。沧江此际悲摇落，目断燕台但塞鸿。
莲峰卿云次郑同舍贤韵
作者：黄瑜
朝代：明

莲岫倚空苍，卿云忽降祥。九霄悬锦绮，五色焕文章。远霭兼山碧，非烟带日黄。虞廷如可献，将补舜衣裳。
观余尚书边战图二首
作者：黄瑜
朝代：明

灵夏城边沙草春，贺兰山下少行人。神鎗火炮兼天起，河套年年靖虏尘。车骑连云炮震雷，边墙如月接墩台。娘娘滩上河冰合，不见胡儿牧马来。
观余尚书边战图二首·其一
作者：黄瑜
朝代：明

灵夏城边沙草春，贺兰山下少行人。神鎗火炮兼天起，河套年年靖虏尘。
观余尚书边战图二首·其二
作者：黄瑜
朝代：明

车骑连云炮震雷，边墙如月接墩台。娘娘滩上河冰合，不见胡儿牧马来。
贞燕谣
作者：黄瑜
朝代：明

贞燕贞燕，影皇皇，尾涎涎。去年雄共栖，今年雄不见。深沉帘幕花随风，空梁独宿思故雄。何人并卧氍毹月，罗袂鸾篦花影中。
贞燕谣
作者：黄瑜
朝代：明
体裁：古风

贞燕贞燕，影皇皇，尾涏涏。去年雄共栖，今年雄不见。深沉帘幕花随风，空梁独宿思故雄。何人并卧氍毹月，罗袂鸾篦花影中。
赠宁道士
作者：黄瑜
朝代：明

刚风起鹏溟，梦结紫霞赏。白日生羽翰，玄珠失象罔。长离与矞皇，招我流铃响。耸身登郁罗，翛然蹑虚朗。玉娥拂我衣，谓我税尘鞅。何年同尔游，逍遥披鹤氅。
赠深禅师
作者：黄瑜
朝代：明

吸尽西江懒出关，我来非是为偷閒。风生松院不知暑，云净竹房空见山。
送张九衢都帅北上时镇惠潮
作者：黄瑜
朝代：明

环佩趋天北，帆樯向斗东。离情满江汉，秋色入梧桐。飞挽三河道，传宣五柞宫。岩廊用儒将，应见虏尘空。
长洲山
作者：黄瑜
朝代：明

微雨净山绿，赏心投鹤群。拂藓憩幽洞，松花如密云。龙湫接狮滘，石濑时远闻。野烟湿苔径，牛羊下斜曛。
题马侍郎南宝故宅
作者：黄瑜
朝代：明

万里风尘染赭黄，遥从炎海望钱塘。鸦啼晓日樵苏集，花笑春风辇路荒。鄂国有灵馀草木，思陵无策失苞桑。龙沙北望成今古，犹有人传马侍郎。
饯别伍太守希渊即席赋
作者：黄瑜
朝代：明

朱幡辞郡阁，白马拥江津。化日三城晓，浓花十月春。野歌闻德泽，朋酒见经纶。回首棠阴下，应无剪伐人。
鹤舒台
作者：黄瑜
朝代：明

岩上松云飏日华，岩前瑶草杂琪花。祇应老鹤三千岁，曾见丹光化紫霞。
同毕嘉会送冯宪副还浙
作者：黄瓒
朝代：明
体裁：古风

广陵淹毕诚，越山老冯唐。两贤师友间，力障波澜狂。翩翩游子衣，独与朔雁翔。汲古尚董井，销魂更雷塘。胡然歌《式微》，彩服恋故乡。江蓠未堪折，远思凭谁将？
不寐二首
作者：黄甲
朝代：明

落月满江城，乾坤此夜情。檐楹河汉色，苍藓辘轳声。梦断嗟难续，年催思转萦。想因魔尽退，醒眼毕吾生。雨歇夜初霁，鹊飞星正疏。乾坤灯下影，魂魄枕边书。隔水分更漏，前身想木鱼。岑岑天欲曙，头白不堪梳。
不寐二首·其一
作者：黄甲
朝代：明

落月满江城，乾坤此夜情。檐楹河汉色，苍藓辘轳声。梦断嗟难续，年催思转萦。想因魔尽退，醒眼毕吾生。
不寐二首·其二
作者：黄甲
朝代：明

雨歇夜初霁，鹊飞星正疏。乾坤灯下影，魂魄枕边书。隔水分更漏，前身想木鱼。岑岑天欲曙，头白不堪梳。
与董生对牡丹酌
作者：黄甲
朝代：明

春色醲如许，名花故自繁。春来翻更懒，花发与谁言。汝过苔应破，庭空竹尚存。一壶聊复醉，从此坐窥园。
出郭
作者：黄甲
朝代：明

出郭理蚕田，幽居此最先。莺啼江树杪，月抱野亭偏。社肉分邻叟，园丁了税钱。儿欢裒腊蚁，客过并溪船。
十六夜祖董生北行
作者：黄甲
朝代：明

江南今夕月，清光犹似昨。君行背雁飞，明日堪谁酌。孤情月正中，照汝颜如削。愿君霜树年，遗风远摧薄。
唤客
作者：黄甲
朝代：明

来日桃花坞，烦君幸一过。人嫌开宴晚，花喜入茵多。雨过应沾坐，闲来好漫过。春风浑不惜，吹尽欲如何。
夏日山斋
作者：黄甲
朝代：明

雨添春水漫，溪上鳜鱼肥。月出僧因过，船归鹊正飞。
对酒
作者：黄甲
朝代：明
体裁：四言诗

齐瑟未工，楚玉奚辨。千仞蒙�，一枝规晏。箕毕各肠，鹬蚌交患。枕边蝴蝶，隙中鹏鴳。南阳结庐，西蜀焚栈。感兹醍醐，殉我皤弁。此乾此坤，此丘此涧。何虑何营，何真何赝。化凿为天，击唾成幻。
长门怨
作者：黄甲
朝代：明

翠华恩歇玉生尘，十二琼楼空复春。却为看花解憔悴，只应秋叶是前身。
静海寺与观颐夜坐
作者：黄甲
朝代：明

落木乱山巅，江楼雪夜船。山川千里外，风雨一灯前。白发翻歧路，清尊共昔年。浮生窥妄尽，今夕故依然。
双髻峰
作者：黄畿
朝代：明

绿云双绾似仙妆，山下梅花相映香。笙鹤不归春寂寞，碧溪流水过罗阳。
回文
作者：黄畿
朝代：明

喧声和语鸟鸣琴，盛极誇来众玩临。门里洞天真入窍，闹中静处谷传音。根灵起块三屏石，语伴禅堂满佛金。蹲石拥山东转步，玄通妙境寂藏心。
夜乐洞
作者：黄畿
朝代：明

谁能云卧三峰上，一枕羲黄万境空。夜半碧鸡惊梦觉，钧天声在日华中。
游东山时征符南蛇
作者：黄畿
朝代：明

勒马东山第一峰，恍然顿觉世尘空。落花巧绣檐前草，瘦竹轻敲洞口风。笑起幽林飞白鹤，怒来挥剑斩长虹。何当退扫蛮烟静，载酒携琴访赤松。
玉鹅峰
作者：黄畿
朝代：明

仙山藏翠宇，神女寄灵踪。螺黛长封藓，霓衣尽古松。步随金线草，飞度玉鹅峰。知尔停鸾驭，瑶台第一重。
登莲峰
作者：黄畿
朝代：明

振衣舒啸淩崔嵬，紫翠簇簇临风开。芙蓉千丈海中出，文笔一枝天外来。
笔架山
作者：黄畿
朝代：明

三峰杰立镇乾坤，经纬功成笔尚存。晴日照临文发彩，雨云飞近墨留痕。诗书若悟鸢鱼妙，山海徒开水竹轩。投老管城缘底事，玄天幽默本无言。
符竹
作者：黄畿
朝代：明

真气通瑶岛，灵符降玉清。不随寒暑变，应使鬼神惊。雨濯琅玕长，风翻翡翠明。谁云虫所篆，叶叶是天成。
罗浮山石楼
作者：黄畿
朝代：明
体裁：七言绝句

石楼中夜洞门开，溪上苍龙驭日回。不是泉源通句曲，华仙何处觅蓬莱。
自香山泛舟归粤洲草堂漫兴
作者：黄畿
朝代：明

日暮长风吹钓丝，扣舷歌向月明时。乾坤纳纳长如此，世事悠悠自不知。积雨尽从沧海去，高山不逐白云移。等閒领得东皇意，草色花香总是诗。
麻姑峰
作者：黄畿
朝代：明

麻姑峰前山月明，麻姑山上綵云生。群仙宴罢灵箫歇，惟见黄麟天上行。
东坡游赤壁图
作者：黄相
朝代：明

壮游聊赤壁，谪宦自承明。山水相吞吐，英雄几战争。梦醒孤鹤晓，江阔一舟横。遗迹依然在，披图感慨生。
和李司空寺夜对僧之作
作者：黄相
朝代：明

三入招提境，萧条异昔年。云深双树雨，门掩一坛烟。客去猿应送，僧斋鹤尚眠。东坡有遗事，留偈法堂前。
壶阴太史寓庆寿寺林方斋太史以诗贺之因次其韵
作者：黄相
朝代：明

自昔蓬莱隔世尘，先生清赏与时新。偶从万劫修来地，暂寄三生见在身。树泛鸟声风度曲，窗横梅影月传神。卜邻元是他年志，何幸追陪笑语频。
大风和伯固夏官
作者：黄相
朝代：明

土囊之口无结束，噫气飘然万籁作。初听愁倾北斗杓，久闻疑是南箕簸。海水起立昆崙颓，只有顽云吹不破。想应万里风斯下，结阴黯黯漫空过。不待霏霏暮雪深，闭户袁安已僵卧。
寄林见素先生
作者：黄相
朝代：明

思归终日得真归，寸赤犹存鬓未丝。世路几回探虎口，宫中自昔妒蛾眉。慰情数盏陶潜酒，忧国千篇杜甫诗。用舍行藏筹已定，不劳詹尹揲枯蓍。
寒村
作者：黄相
朝代：明

寒村晚喧静，何处吹长笛。楼上明月高，吹衣风淅淅。翻动败叶林，琅玕下空碧。极目望乡关，乡关暮云隔。顾影暂徘徊，仰羡双飞翼。
感叹
作者：黄相
朝代：明

翠筱秀高原，旁出槎牙棘。雨露一沾濡，行道每嗟惜。适逢好事者，并取置宏宅。固充吟赏具，美恶居然识。棘非人所珍，因筱迁为匹。藉此苍翠姿，而亦蒙灌拭。彼棘恃险状，顽枝欲凌历。清标澹不较，霜风守贞直。
月夜怀友
作者：黄相
朝代：明

晚凉憩庭户，华月超林端。佳景豁幽思，翛翛竹数竿。高人海东隅，旷岁希交欢。离怀不得写，援琴歌且弹。白鹤从天来，回林敛飞翰。戛然鸣向我，此情哀可观。盍簪在何日，引领兴长叹。
槿树花歌
作者：黄相
朝代：明

日出花始开，日没花又落。明日开花笑落花，不知向暮还如昨。人间势利自有时，田窦相倾徒尔为。独不见东陵瓜，达人守分奚咨嗟。听我歌，槿树花。
次淝河
作者：黄相
朝代：明

马足泥深驿路遥，聊从此地宿今宵。溪流环抱三家市，春色平分独板桥。过雨波间云影淡，弄晴花底鸟声娇。休论草木为兵事，落日高原散远樵。
游金山寺
作者：黄相
朝代：明

望入禅林日已曛，六时钟磬隔舟闻。忘形鱼鸟居相近，倒影楼台画未分。万顷洪涛天接水，一帘飞雨阁留云。老僧细话前朝事，指点穹碑带藓文。
秋夜与客饮酒桂花下
作者：黄相
朝代：明

堂前老桂开清秋，月光如昼凉飕飗。对客忻然不能寐，一樽笑酌庭南幽。昔日李谪仙，独饮春花前。何如良夜得佳友，天香月色不用费一钱。昨者中秋景，云月半成暝。今宵桂花下，即在月宫饮。花间置酒月照花，酒尽花间月又斜。如此相逢若不醉，花残月缺空咨嗟。
秋怀二首
作者：黄相
朝代：明

桂岩澹秋色，芦渚澄夕空。醉来坐明月，吟对城西峰。辍兹膝上琴，睇彼云间鸿。烟雾满衣袂，不知清夜终。迢迢萝径口，隐隐石溪湾。秋风何处来，木脱空青山。人家夕阳度，鸟路晴云还。吾将访高隐，清风邈难攀。
秋怀二首·其一
作者：黄相
朝代：明

桂岩澹秋色，芦渚澄夕空。醉来坐明月，吟对城西峰。辍兹膝上琴，睇彼云间鸿。烟雾满衣袂，不知清夜终。
秋怀二首·其二
作者：黄相
朝代：明

迢迢萝径口，隐隐石溪湾。秋风何处来，木脱空青山。人家夕阳度，鸟路晴云还。吾将访高隐，清风邈难攀。
落花次见素先生韵
作者：黄相
朝代：明

风飘万点眼全惊，晓日翻鸦人扫城。身到汉宫轻点额，意传羌笛久闻声。可怜碧草还春色，却讶东风也世情。历乱阶前平鸟篆，真看绿字锦苔生。
谒岳武穆庙
作者：黄相
朝代：明
体裁：七言律诗

古庙沈沈掩夕曛，西连孤垄结愁云。金牌卒堕和戎计，铁骑空回少保军。万里銮舆终北狩，百年基业遂中分。乾坤遗恨依然在，散作秋涛不忍闻。
贺王司徒先生平蛮次韵
作者：黄相
朝代：明

老子胸中十万兵，赤心许国自平生。日临汉垒旌旗耀，风扫蛮烟羽扇清。万里铙歌归旧路，几人文武得全名。丸泥更待封函谷，坐使乾坤息战争。
过武城
作者：黄相
朝代：明

落日武城过，春深野色多。古城疏雉堞，遗俗尚弦歌。径路从人践，牛刀奈尔何。登临意难尽，归棹入烟波。
送兰泉叔还莆
作者：黄相
朝代：明

远山高处夕阳衔，无那离情两不堪。一橐盂城过白下，扁舟天堑指闽南。谢池春在应飞梦，阮竹风高忆共谈。到日故园多乐景，芭蕉绿暗荔红酣。
送周尚岳义官
作者：黄相
朝代：明

甬水西风倚短桡，相逢真慰尺书招。才经闽岭三春雨，又度钱塘八月潮。醉后推篷看放鹤，閒来欹枕听吹箫。柳南新屋连樟坂，早晚扶筇过石桥。
送林别驾之南康
作者：黄相
朝代：明

匡庐之山朝雨歇，万壑千岩敛晴色。芙蓉朵朵翠欲流，漠漠溪桥少行客。白鹿古洞翳莓苔，紫阳教规遗墨迹。君今半刺此名区，山川文献两清绝。忆从太学诵君文，落地珠玑江动色。吴门梦寐驰停云，燕台杯酒共明月。明月高高还照人，一从离合几圆缺。那知此会不可常，仆夫在门又言别。是时江云凝不飞，冻雨霏霏半成雪。玉树临风不可扳，琪花著草真堪折。折赠难将一段情，强写新诗手欲裂。长材政理良不难，伫听佳声满城阙。公暇匡庐载酒过，好景寄予壮心魄。
题五侯笔架峰图
作者：黄相
朝代：明

我昔曾到五侯峰，五峰如指何巃嵷。天生欲架如椽笔，白云压遍溪南松。松梢有路通山顶，松风吹人双屐冷。仙掌高擎北斗杓，笔峰倒抹银河影。孤村烟火三两家，小桥流水抱村斜。远寺钟声雨初歇，烟蓑雨笠未还家。别来彷佛十馀载，明月清风不相待。几见桃花逐水流，洞中仙子今安在。我今对画心茫然，丹青满目飞云烟。跻攀分寸不可到，掀髯欲赋归来篇。
题山水小景
作者：黄相
朝代：明

江流带远村，天际耸孤岫。烟寒树色昏，石出苔痕瘦。舟行者何人，不语手双袖。景静心自閒，咫尺罗宇宙。
题张步兵怀椿寿萱卷
作者：黄相
朝代：明

我向京师为客久，寅月出门将及酉。月明白露下庭柯，风振秋声在高柳。松楸双壁云锁深，节物惊心几回首。凌晨有客来扣门，怀椿寿萱卷在手。乃是紫髯张步兵，索我题诗纪其后。自云生孩七月父见遗，苦辛抚摩独有母。寂寥煦沬三十春，儿颇成立母亦寿。伶俜孤影曩到今，何怙吁天天知否。泪痕不尽雨痕斑，号声迥出江声右。反思白发倚门人，瓶罍相藉宜相守。白鱼青笋足冬春，禄养色愉沗升斗。负郭石田二顷馀，种秫年丰催酿酒。半浇三尺坟上茅，半祝南山酌一卣。遗书数卷不忍观，和胆一丸长在口。闻君此语重叹嗟，几家堂上双黄耇。君犹得陇失蜀悲，我似凡亡更何有。
题清隐卷
作者：黄相
朝代：明

生来恬世味，何处避尘諠。曲涧通前浦，孤峰落远村。汲泉浇竹祖，倚石操桐孙。馀惠兰坡上，犹闻过客言。
题耕读轩
作者：黄相
朝代：明

何处托幽栖，斋居傍小溪。坡青春放犊，窗白夜闻鸡。倦憩庞公陇，光生太乙藜。不教车马迹，点破落花泥。
题醉翁亭
作者：黄相
朝代：明

六一清风自古今，琅琊深处共追寻。何人更续丰亭记，有客能传沈氏琴。半壁云归千树暝，两峰泉泻一泓深。莫言旧事销沈尽，碑碣文章倚晚阴。
丁夜迟所知叔皮至月鹿失期
作者：黄省曾
朝代：明
体裁：五言律诗

青渠导灵沼，藻景带华林。荷芰擎新盖，筼筜贮绿阴。径荒稀过屐，石蔓想鸣琴。月亦怜良会，更深云不侵。
七夕一首
作者：黄省曾
朝代：明

独帐成双室，云河作雨川。镜宫逢夕启，梭宇会宵悬。灯九欢相照，针多巧竞怜。凄锵天汉曲，偕凤入雕弦。
七夕宴顾大夫园亭二首
作者：黄省曾
朝代：明

月墅淹秋宴，风台引暮弦。谁知歌舞地，正值女牛天。翠竹低留客，银河迥度仙。昔年池馆在，重到兴悠然。奏曲流云驻，张筵片月明。一秋欢令节，七夕共浮生。青鸟虚高会，丹砂自远情。辉辉瞻灏阙，早巳鹊波盈。
七夕宴顾大夫园亭二首·其一
作者：黄省曾
朝代：明

月墅淹秋宴，风台引暮弦。谁知歌舞地，正值女牛天。翠竹低留客，银河迥度仙。昔年池馆在，重到兴悠然。
七夕宴顾大夫园亭二首·其二
作者：黄省曾
朝代：明

奏曲流云驻，张筵片月明。一秋欢令节，七夕共浮生。青鸟虚高会，丹砂自远情。辉辉瞻灏阙，早巳鹊波盈。
七夕有思一首
作者：黄省曾
朝代：明

红楼隔鸾幕，绿窗孤凤弦。河星一不度，闺月两虚圆。千里梦相积，数书心未传。芳宵新玉箸，知挂镜台前。
七夕池上一首
作者：黄省曾
朝代：明

季月逢占火，佳辰迨曝经。竹间还七客，河际复双星。接露欢衔酒，看云懒乞灵。苑虫秋韵切，催候警予听。
七夕送程子一首
作者：黄省曾
朝代：明

自得黄山客，追随青眼稀。如何人北去，翻值雁南飞。远道开秋色，长河混日辉。夷门歌啸好，那可废思归。
七姬行一首
作者：黄省曾
朝代：明

七姬容华若桃李，秀色明眸世无比。洛阳潘岳买千金，翠阁兰房共花语。艳舞娇歌经几春，姑苏台上起烽尘。夫君报国提龙剑，秋风啼杀如花人。辞君别君犹恋君，凤镜鸾裯那忍分。匆匆红粉玉颜尽，一朝化作阳台云。绿珠堕楼情可怜，湘江二女心巳然。香魂杳杳去何处，空使芳名千载传。君不见古往今来若朝暮，美人多少凋霜露。清风谁可攀七姬，今日犹悲春草墓。
七日之雨鱼沼遂盈一首
作者：黄省曾
朝代：明

天泽汪洋何太盈，霞林转眼芳池平。细沼终难蓄灵物，炎流任尔飘浮萍。众鸟群争紫园丽，孤云独倚高天清。巳甘白首渭川钓，相携高士垂修名。
七月六日江燕一首
作者：黄省曾
朝代：明

春燕今犹见，江千语并飞。不知秋未半，何事影全稀。故主辞偏早，新雏引欲归。浮生看去住，自有泪沾衣。
七级河舟阻一首
作者：黄省曾
朝代：明
体裁：古风

坎役遘颓塞，流回多阨缓。河伯断腾涌，雨师罢零泫。积晷次兰舸，淹晨滞雕艑。红日坐东暮，丹霞屡铺敛。旅月渐以移，乡云弥觉远。欢樽不成醉，劳歌徒自遣。尺波岂龙旋，鰌沫但鲲浅。水德失灵长，川济归迟蹇。将同井鲋涸，何异吕梁险。轻鸟慕飞翩，芳鸥羡游衍。狭道入乾没，畏途在轩冕。逍遥白驹谷，还哉矢高偃。
七级河舟阻一首
作者：黄省曾
朝代：明

坎役遘颓塞，流回多阨缓。河伯断腾涌，雨师罢零泫。积晷次兰舸，淹晨滞雕艑。红日坐东暮，丹霞屡铺敛。旅月渐以移，乡云弥觉远。欢樽不成醉，劳歌徒自遣。尺波岂龙旋，鳅沫但鲲浅。水德失灵长，川济归迟蹇。将同井鲋涸，何异吕梁险。轻鸟慕飞翩，芳鸥羡游衍。狭道入乾没，畏途在轩冕。逍遥白驹谷，还哉矢高偃。
上北高峰顶四览从灵隐山下憩韬光庵深处一首
作者：黄省曾
朝代：明

半陟神巳慄，极振目逾眩。分野炤可指，山云讵能辨。藩周县界络，江末海光见。松表鼯叫清，崖间羽栖宴。东月巳吐晖，西骊将陨绚。创观世可遗，薄返情犹眷。翠微搆翳隐，初春沃葱茜。餐霞哂他晚，遁谷矜我先。物轨谅有齐，意适无所羡。逍遥嗣永言，抒心布朋彦。
上皇北狩歌一首
作者：黄省曾
朝代：明

正统己巳北出师，居庸关外驻龙车。万里清霜严警跸，千山红日照旌旗。惊雷奔电动天地，土木狼山胡马嘶。犹如汉高白登围，谁似陈平复出奇。倒戈败将泣紫陌，尽说天子无归期。百官出涕洒双阙，六宫日夜愁蛾眉。王竑意气凌秀实，马顺碎首污丹墀。郕王晏然登大宝，英宗凛凛胡风吹。伯颜稽首尽臣节，也先独识龙凤姿。胡笳吹渡百海子，天涯渺渺将何之。紫塞惊瞻苏武庙，黄云愁拂李陵碑。君王忽忆宫中乐，玉箸双流路辽邈。夜夜袁斌抱足眠，君臣鱼水恩相托。他年刻木南来书，此功堪表麒麟阁。匈奴万骑屯长陵，宫墙之中肆焚掠。武清鼓舞三军气，司马用兵如李郭。紫荆关口鸾舆还，三度景皇犹不诺。侍郎怀献绣龙枕，拜舞胡沙怨乖错。翰林检讨批逆鳞，赵杨二子迎沙漠。也先起舞弹琵琶，恋恋饯行良不薄。秋来天子归南宫，万国苍生皆踊跃。
与伯玉侄坐谈
作者：黄省曾
朝代：明
体裁：七言律诗

汝看青云路本宽，顾予惟有北山安。鸱夷舟楫真宜月，渔父蓑衣却耐寒。住向薜萝县榻便，摘来菰米尽盘飧。侯巴识得弦中趣，黄鹄悠悠去不还。
与周子以言一首
作者：黄省曾
朝代：明

世路巳如此，劝君长隐休。一箪堪自足，三径复何求。奏酒永红日，著书销百忧。玄衿淡无慕，真可傲王侯。
与姑弟戴嵩戴岳秦安王教授子马景秀游会稽山禹庙一首
作者：黄省曾
朝代：明

戴逵不易面，同舟五云门。了然明湖色，流水桃花浑。榜人棹清溪，纡回停会稽。孤翻天际鹤，独啭云中鸡。千岩隔白日，众壑升朝隮。掇兰步崒嶪，抚松坐崎岖。神禹封爵处，超然使我迷。白玉著山经，洞天标道书。攀登有肴酒，壮观生嘻吁。旒冕瞻禹像，峨殿纷穹碑。紫极命告祀，雄文比璚蕤。仰读嗟圣典，千载垂光辉。
与孝廉乞秘药一首
作者：黄省曾
朝代：明

朱仲有仙骨，心希五云车。身披赤虎符，笑窥骊龙珠。深藏炼金室，小隐餐霞居。青鸟丹山来，授子以宝书。我悲在红尘，昔剖齐涓鱼。皓发飒然生，镜里秋霜如。闻君有灵药，服之容颜舒。刀圭愿相假，衰年将永除。
与徐士瞻宿青白河
作者：黄省曾
朝代：明
体裁：五言律诗

芳草天边暗，春江树杪来。黄花开绣陌，白鸟下青苔。未尽同舟意，聊酬看月杯。三峰黛色近，不奈晓程催。
与戴岳戴嵩泛舟游会稽山一首
作者：黄省曾
朝代：明

越乡穷佳丽，摇棹动川岑。溪口湛桃色，谷中生鸟音。人行翠崖小，松引空云深。宛疑花源里，阳春迷客心。
与汤子重话别
作者：黄省曾
朝代：明
体裁：古风

旭景烟际升，疏星树间落。徙倚东郭门，攀援西邸幕。君来席未煖，雨阻难见数。离绪曷易生，交缘岂素薄。新荷停碧柯，旧馆将红萼。草色蔓空阶，苔痕入深阁。但适形外情，莫避花前酌。轻霞冠尊凉，微风褰衣漠。常疑欢谭际，俄致去留各。通籍三十载，中肠雅相托。
与邵莫二子游七真诸洞一首
作者：黄省曾
朝代：明

驻马翠微中，山萝漾夕风。言探七子躅，因蹑五城宫。洞草徒看绿，丹炉巳罢红。飙轮不可见，吾欲母禽通。
与陈郡推乞丹砂床子一首
作者：黄省曾
朝代：明

桃花空望列仙家，芳草难回两鬓华。云里未逢青鸟使，山中长想白牛车。居林膳薄惟餐蕨，买药囊空只饵霞。不老近看刘向录，从君写咏乞丹砂。
丙夜气爽
作者：黄省曾
朝代：明
体裁：五言律诗

赤阪金沙道，青门玉树林。回渠鱼出藻，曲杜鸟争阴。月拟登城候，蝉方接路吟。悠悠川上思，共子晚萧森。
东园锦衣冬日第馆有作呈座上
作者：黄省曾
朝代：明
体裁：七言律诗

重开画阁看悬像，细简牙签阅旧题。霜坞每怜红树果，石林堪护绿苔泥。飞梯接月帘常捲，复槛围花径易迷。风景有馀人品胜，信陵高致果难齐。
东方朔歌一首
作者：黄省曾
朝代：明

虞渊濯紫泥，丹丘饮黄露。枯树化飞龙，路傍跨苍虎。海上逢青瞳，桑间谒王母。神马来芝田，骐驎攀汉武。碧草献一枝，夫人寝中睹。同登含烟舟，木兰为棹橹。因说九景花，根移吉云土。复陈声闻木，一汗经千古。绮窗论五云，白间撤灯火。玉人出玉壶，青雀飞青琐。他年辞帝阙，独泛蓬莱舸。
东昌途咏一首
作者：黄省曾
朝代：明

程云历绵邈，传河溯盘折。归思日摇荡，芳树转层叠。绣羽异园闻，鲜荑岂栏撷。所玩非故乡，驰心讵可歇。来方季裘寒，旋巳齐纨热。车龙促前晷，镜凤长新雪。理药无端倪，循肤有瘁竭。虽御金樽酒，不解回肠结。
东昌郡光岳栖
作者：黄省曾
朝代：明
体裁：古风

博州城高日未落，城中巍巍千尺阁。南瞰黄河北眺燕，百川罗络临中原。风烟顷刻生杯酒，登临令我心茫然。匣中雌雄剑，随行二千里。踟蹰古今事，欲舞客不喜。秦云忽然低，岱宗参差起。平望箕斗开，好与牵牛语。鲁连下聊城，千秋仰名义。高台尚青青，未识射书地。郓州节度何不臣，银枪效节空危身。圣明一统无战争，缘河挽粟舟鳞鳞。城门不用玄甲守，河边古戍花蓁蓁。马驼匼匝嘶入云，鸟穿帘箔啼向人。芙蓉屏开宿翡翠，沈香火底薰麒麟。升平自古变繁华，青楼大道歌声新。临觞欲饮天色晚，层阑伫立伤吾神。
东皋草堂为倪令赋一首
作者：黄省曾
朝代：明

骀荡溢兰泽，流芳转碧林。野含云气暧，江引日华深。紫洞苏门啸，桃花五柳琴。春风吹玉宇，一赏艳阳心。
东门行一首
作者：黄省曾
朝代：明

出东门，旭日皎皎。秋阳在高天，不复照芳草。人生无根蒂，安得免衰老。红颜不回，壮心未已。济海无洪梁，登天无高羽。安能随腐英，无言而灭死。欲历五岳舒烦纡，平明秣马妻子牵裾。胡为远行游，饥渴谁与知。不如与君闭户同栖迟。太公居渭滨，皓首无迁移。巢由相牧犊，终身颍与箕。圣贤贵适意，黄屋何足希。愿子留故乡，何庸远行为。
中山王孙挽歌一首
作者：黄省曾
朝代：明

圣代王孙羡隐君，天球翠釜拟华文。平生实厌金张侣，白发终归角绮群。冠著芙蓉凭岳日，赋成鹦鹉洒江云。吴门空把延陵剑，何处凄凉挂尔坟。
中秋后六日杨鸣卿惠鸡头
作者：黄省曾
朝代：明
体裁：五言律诗

蒹葭岸正白，鸡头叶已黄。京华常旅食，秋风思故乡。幕解珠玑动，房开玉粒香。吴门殊不远，驿使意何长。
中秋日集顾子桐阴馆一首
作者：黄省曾
朝代：明

绿竹旧为林，高梧新作阴。海棠既扬态，芭蕉复展心。况有云日弄，宛然岩壑临。萝轩迟澄月，天外暮霞沉。
临病咏怀九首
作者：黄省曾
朝代：明

相彼同生人，时芳共俄倾。荣枯虽不齐，均此素秋殒。贵贱何必殊，执之无留影。所以达观流，彭殇归一轸。骄人何好好，风波冒挥骋。金玉靡有厌，冥酣溺无醒。大期一朝来，何炎不销烬。祸生自为胎，颓名谁与拯。所贵素心者，逍遥寄肱枕。旦夕无怔营，安安卧林境。古人负高蕴，举世无知己。抒愫托微吟，千载待其侣。我今洞谅之，黄泉不可起。神情既潜会，叹息曷容止。苍天指为正，何必同堂语。相彼万喙息，其生各自谋。人也有百需，安得谢营求。数亩负郭田，躬耕力锄耰。妻孥免餔糠，我愿亦已酬。嗟此蒲柳躯，安胜千岁忧。聊随草木荣，欣欣乐中丘。短长俱一尽，劳劳徒控留。古称鹤上人，谁当睹遨游。鼓瑟不为欢，令人哂蜉蝣。太钧无停运，羲车有急节。衡门四时流，六马驾轻辙。方瞩春园云，忽把夏林月。观水靡故澜，理镜但新雪。昨盛今不同，暂满寻尔缺。试问墦冢间，孰非豪华歇。去年车马人，半已狐兔穴。有酒斟酌之，何能待勋烈。穷达皆偶然，智巧非所期。世人经营之，谓可取而携。蜂图蚕搆茧，迨死竟沉迷。举国皆若狂，安分抑何稀。君子履其常，恒以天命持。所遇即成欢，晏然在閒居。铢毫岂能益，蹈之不复疑。飞蓬与流萍，随飙顺所栖。朱博踰台鼎，郗生有愧辞。翰音实不从，妖孽自来欺。所贵从吾好，此训心耿如。常览肥遁踪，思与古贤对。其骨夕已尘，忉忉念萝薜。竹帛有遗言，昭兹托衷肺。超超诣玄表，混混皆雅致。诵言若耳聆，俨成金兰会。日久酣此中，庶几永神契。缅彼林中贤，旷达自高伍。荷锸命追随，云死便埋我。听言若狂矫，此道足旁午。世间红颜子，谁谢岱遵苦。珠玉锢重泉，均之化黄土。累累北邙丘，发掘不可数。秦汉酷侈营，民劳竟何补。王孙贵裸葬，庶几返隆古。生年本无根，脩短不可期。骸干岂恒执，自有冥宰枢。大椿何劳艳，蜉蝣亦奚悲。委顺元化中，荡荡不怀疑。天地为一朝，万载果须臾。去日倘终尽，来者奚为馀。即事便成欢，母迷愿外岐。日出茅宇红，披衣而抖擞。今晨又成朝，昨夕已陈朽。众鸟凌旭飞，黄鹂鸣其友。好音散幽空，交交历芳柳。时蔬亦紫敷，薄采荐嘉酒。且尽康酌娱，此形聊吾有。餔糜戒山妻，握粟出空缶。为我烹设之，相呼待邻叟。
临病咏怀九首·其一
作者：黄省曾
朝代：明

相彼同生人，时芳共俄倾。荣枯虽不齐，均此素秋殒。贵贱何必殊，执之无留影。所以达观流，彭殇归一轸。骄人何好好，风波冒挥骋。金玉靡有厌，冥酣溺无醒。大期一朝来，何炎不销烬。祸生自为胎，颓名谁与拯。所贵素心者，逍遥寄肱枕。旦夕无怔营，安安卧林境。
临病咏怀九首·其七
作者：黄省曾
朝代：明

缅彼林中贤，旷达自高伍。荷锸命追随，云死便埋我。听言若狂矫，此道足旁午。世间红颜子，谁谢岱遵苦。珠玉锢重泉，均之化黄土。累累北邙丘，发掘不可数。秦汉酷侈营，民劳竟何补。王孙贵裸葬，庶几返隆古。
临病咏怀九首·其三
作者：黄省曾
朝代：明

相彼万喙息，其生各自谋。人也有百需，安得谢营求。数亩负郭田，躬耕力锄耰。妻孥免餔糠，我愿亦已酬。嗟此蒲柳躯，安胜千岁忧。聊随草木荣，欣欣乐中丘。短长俱一尽，劳劳徒控留。古称鹤上人，谁当睹遨游。鼓瑟不为欢，令人哂蜉蝣。
临病咏怀九首·其九
作者：黄省曾
朝代：明

日出茅宇红，披衣而抖擞。今晨又成朝，昨夕已陈朽。众鸟凌旭飞，黄鹂鸣其友。好音散幽空，交交历芳柳。时蔬亦紫敷，薄采荐嘉酒。且尽康酌娱，此形聊吾有。餔糜戒山妻，握粟出空缶。为我烹设之，相呼待邻叟。
临病咏怀九首·其二
作者：黄省曾
朝代：明

古人负高蕴，举世无知己。抒愫托微吟，千载待其侣。我今洞谅之，黄泉不可起。神情既潜会，叹息曷容止。苍天指为正，何必同堂语。
临病咏怀九首·其五
作者：黄省曾
朝代：明

穷达皆偶然，智巧非所期。世人经营之，谓可取而携。蜂图蚕搆茧，迨死竟沉迷。举国皆若狂，安分抑何稀。君子履其常，恒以天命持。所遇即成欢，晏然在閒居。铢毫岂能益，蹈之不复疑。飞蓬与流萍，随飙顺所栖。朱博踰台鼎，郗生有愧辞。翰音实不从，妖孽自来欺。所贵从吾好，此训心耿如。
临病咏怀九首·其八
作者：黄省曾
朝代：明

生年本无根，脩短不可期。骸干岂恒执，自有冥宰枢。大椿何劳艳，蜉蝣亦奚悲。委顺元化中，荡荡不怀疑。天地为一朝，万载果须臾。去日倘终尽，来者奚为馀。即事便成欢，母迷愿外岐。
临病咏怀九首·其六
作者：黄省曾
朝代：明

常览肥遁踪，思与古贤对。其骨夕已尘，忉忉念萝薜。竹帛有遗言，昭兹托衷肺。超超诣玄表，混混皆雅致。诵言若耳聆，俨成金兰会。日久酣此中，庶几永神契。
临病咏怀九首·其四
作者：黄省曾
朝代：明

太钧无停运，羲车有急节。衡门四时流，六马驾轻辙。方瞩春园云，忽把夏林月。观水靡故澜，理镜但新雪。昨盛今不同，暂满寻尔缺。试问墦冢间，孰非豪华歇。去年车马人，半已狐兔穴。有酒斟酌之，何能待勋烈。
丹徒留侯庙一首
作者：黄省曾
朝代：明

留侯有遗庙，幽枕碧江浔。偶此白云谒，犹钦黄石心。椒浆秋一奠，松子我将寻。明月下孤棹，苍苍杨柳阴。
为王大理白谷题溪山图
作者：黄省曾
朝代：明
体裁：七言绝句

隔岸浮云细细生，溪山幽处一人行。春鸿去后无消息，昨夜桃花锦涨平。
丽媚曲一首
作者：黄省曾
朝代：明

佳人年十四，吹气胜兰香。一曲庭花落，馀音绕杏梁。龙绡缠紫袂，锦帐掩明妆。若非琥珀佩，焉得动君王。
乐游苑
作者：黄省曾
朝代：明
体裁：古风

春河流，春草生，昔人歌舞今人耕。钟山紫气日夕来，金城十里飞华英。水近温泉殿，园香贯赤县。树染北湖烟，寒碧浮山川。瑶池正在凫雁中，阿房阁道生青枫。尚留一水折田间，曲江想像无花红。拾得古钗头，田夫不能识。岂知石上斑，元是铅华色。临春寂寞香雾收，景阳月色空生愁。金陵王气无消歇，丹阳翻作皇神州。市朝多改易，辇道生荆棘。瞻望青云中，勾陈连太极。野雉麦上飞，鸳鸯出蒲间。蓬生狭斜中，日暮车不还。车不还，其奈何，西园游子伤心多。
乙夜闻蝉
作者：黄省曾
朝代：明
体裁：五言律诗

溶溶新月色，嘒嘒夏蝉声。竹涧烟房曲，花洲星露盈。官如陶令拙，禄比漆园轻。城上乌栖早，金门酒细倾。
乙酉初见白发一首
作者：黄省曾
朝代：明

山姬初镊白，明镜忽看霜。玉酒情翻切，青精意不忘。接罗浑欲映，花鸟自堪伤。安得除衰老，仙台想作郎。
九日五更起坐不寐一首
作者：黄省曾
朝代：明

檐雨午宵歇，室灯凉焰明。寝兴将百念，蟋蟀听残声。老态闺人识，新歌候物成。鸡鸣催九日，一感佩萸情。
九日同郁大夫白子泛舟石湖登高四首
作者：黄省曾
朝代：明

水净霞明玉镜开，方平叨驾藻舟来。脱冠太守逢高彦，爱杀清歌戏马台。重九苏台登暮秋，毗陵公子神仙流。黄英一束无人送，楚客偏多冉冉愁。芳草青青西子湖，南天鸿雁未高呼。吴人弦管喧佳节，一道花江带舳舻。转岸回溪近五湖，烟霞驱向碧流铺。綵云未化淹歌舞，争道高阳旧酒徒。
九日同郁大夫白子泛舟石湖登高四首·其一
作者：黄省曾
朝代：明

水净霞明玉镜开，方平叨驾藻舟来。脱冠太守逢高彦，爱杀清歌戏马台。
九日同郁大夫白子泛舟石湖登高四首·其三
作者：黄省曾
朝代：明

芳草青青西子湖，南天鸿雁未高呼。吴人弦管喧佳节，一道花江带舳舻。
九日同郁大夫白子泛舟石湖登高四首·其二
作者：黄省曾
朝代：明

重九苏台登暮秋，毗陵公子神仙流。黄英一束无人送，楚客偏多冉冉愁。
九日同郁大夫白子泛舟石湖登高四首·其四
作者：黄省曾
朝代：明

转岸回溪近五湖，烟霞驱向碧流铺。綵云未化淹歌舞，争道高阳旧酒徒。
九日和皇甫子安一首
作者：黄省曾
朝代：明

登陟随乡俗，浮舠出古城。鬓催餐菊兴，肠断插萸情。壑午云姿丽，湖凉日气清。物华皆洒泪，空复爱佳名。
九日客路一首
作者：黄省曾
朝代：明

秋帆岂不疾，白云行处长。山川过几日，犹未到吾乡。闺里忆来雁，客中悲下霜。遥知旧林菊，寂寂自孤芳。
乡友送吴选部置酒神乐观
作者：黄省曾
朝代：明
体裁：七言绝句

春色无多绿草齐，故乡何处白云低。金明门外牵衣晚，莫遣杨花衬马蹄。
予慕游五岳久矣程子乃先我登嵩华高篇寄及感而赋之一首
作者：黄省曾
朝代：明

结发思寻岳，君先嵩华游。凤笙曾几听，莲壁向何留。日得高天照，云看万里流。霞篇一披诵，恍倚二峰头。
予游牛首山大司马乔公馈以法酒兼命武士导之夜宿僧舍二首
作者：黄省曾
朝代：明

雨径探双洞，云房酌两泉。牛头吟古寺，兜率醉高天。夜榻流僧梵，春岩受客眠。应知西省客，怀我紫霞边。忆昔高皇帝，春山转翠旗。龙颜开远眺，天笔赏新诗。八代无停晷，羁人有独思。不眠牛首夜，偏动鼎湖悲。
予游牛首山大司马乔公馈以法酒兼命武士导之夜宿僧舍二首·其一
作者：黄省曾
朝代：明

雨径探双洞，云房酌两泉。牛头吟古寺，兜率醉高天。夜榻流僧梵，春岩受客眠。应知西省客，怀我紫霞边。
予游牛首山大司马乔公馈以法酒兼命武士导之夜宿僧舍二首·其二
作者：黄省曾
朝代：明

忆昔高皇帝，春山转翠旗。龙颜开远眺，天笔赏新诗。八代无停晷，羁人有独思。不眠牛首夜，偏动鼎湖悲。
二月四日内东门北行
作者：黄省曾
朝代：明
体裁：七言律诗

轻度篮舆水上霞，新年绿草合金沙。遥闻烟磬过野寺，忽报江梅着晚花。社酒未阑鸿雁去，朱门深锁柳条斜。东风日变春禽语，听说温泉欲破瓜。
二泉一首
作者：黄省曾
朝代：明

借问金沙地，何年玉髓开。水寻沧海去，云抱碧山来。
二陶赞二首·其二
作者：黄省曾
朝代：明

弘景通明，丹阳秣陵。读葛洪书，志于养生。终身不娶，朗目秀形。齐高汲引，朝请朱门。挂服神武，诏给松芩。立馆句曲，隐居代名。读书万卷，尤明五行。人歌丑木，表至新林。梁武资给，朱砂黄金。吉凶征讨，靡不咨询。山中宰相，参候公卿。集注者何，论语孝经。告逝而逝，香气氛氲。其谥维何，贞白先生。
五日宴中南家兄园一首
作者：黄省曾
朝代：明

中夏家星聚，清园选乐方。雨华增宴沃，天景并恩长。照槛嵇林绿，生池谢草芳。庭阶芝秀满，终暮玉琴张。
五日追忆往岁客途一首
作者：黄省曾
朝代：明

去年端午长淮道，今年端午家乡好。异国谁开角黍杯，香楼竞折菖蒲草。五色□盘续命文，千金宝饰女如云。追思作客胡为尔，绿树黄鹂不忍闻。
五月葡萄结颗二首
作者：黄省曾
朝代：明

萦空高架紫藤敷，马乳累累缀碧须。大宛灵根天外得，华林仙种世间无。将携稚子尝千颗，更拟山妻酿百壶。却怪直方曾著录，品名何不首龙珠。美实垂垂紫末齐，长枝宛宛翠交低。酒分王母知仙品，种逐将军自远携。莫遣候禽窥竹户，不教珍果落花泥。相如赖尔除消渴，少妇时能捧绿闺。
五月葡萄结颗二首·其一
作者：黄省曾
朝代：明

萦空高架紫藤敷，马乳累累缀碧须。大宛灵根天外得，华林仙种世间无。将携稚子尝千颗，更拟山妻酿百壶。却怪直方曾著录，品名何不首龙珠。
五月葡萄结颗二首·其二
作者：黄省曾
朝代：明

美实垂垂紫末齐，长枝宛宛翠交低。酒分王母知仙品，种逐将军自远携。莫遣候禽窥竹户，不教珍果落花泥。相如赖尔除消渴，少妇时能捧绿闺。
五湖上寄廖冢宰一首
作者：黄省曾
朝代：明

忆昔秋风吹绿草，高谈落日长安道。司马浑忘席屡前，山人不惜心倾倒。说诗谓似匡鼎来，论文颇爱桓谭好。高牙霜戟罗紫缠，神谟庙算清南天，长江碧海无烽烟。飞扬叱咤公侯前，纷纭车马如流川。忽念黄香卧穷巷，停驺驻盖相盘旋。频挥玉麈情不足，每读金声才愈怜。我歌白日閒草玄，公亦还山请暮年。龙颜眷擢司衡铨，徵书侯骑何联翩。白云那可系行色，黄鹤安能招锦鞯。三台之上宝镜悬，千官不得逃媸妍。遥闻桃李绝蹊径，操比冰壶风凛然。山涛密启九流悦，左雄一疏群芳传。攀思叹息云霄隔，空抱高山流水弦。君不见南阳昔有卧龙客，莫道丘林无大贤。
京口舟中同钱孔周
作者：黄省曾
朝代：明
体裁：五言律诗

丹徒古辅郡，铁瓮势雄蹲。山尽逢江驿，云消出海门。晚霁日衔峤，新沽花覆樽。长歌爱钱起，慷慨壮征魂。
人日山阁有怀
作者：黄省曾
朝代：明
体裁：五言律诗

朝雨歇楼阁，寒泉开竹房。江湖春缅邈，沙墅昼微茫。锦瑟灯前约，红梅雪后香。沙鸿飞不到，日暮怨天长。
人日杜感园一首
作者：黄省曾
朝代：明

春风昨度长洲苑，撰酒邀歌步兰畹。绿竹初寻此日林，青山宛对当时巘。张□进酒扬妙歌，千金举寿宾朋多。乐胥高会各言醉，参差芳榭生银河。
从军·其一
作者：黄省曾
朝代：明
体裁：古风

四牡何騑騑，小戎花间出。良人执弓矢，不能顾家室。杨园叶未黄，是君发家日。借问几时归，长条易萧瑟。公孙好功名，王事何时毕。
从军·其二
作者：黄省曾
朝代：明
体裁：古风

青羌与白狄，春战常连秋。黄云失紫塞，烽火暗龙头。一日如三月，三月其奈何。鸿雁日南飞，明月日西流。清光不可附，帛书安可求。
从新河至枫桥次李氏
作者：黄省曾
朝代：明
体裁：古风

垂虹一十几，沧洲次第历。波荡绮阁帘，风送楼船笛。菡萏花尚红，莲房子先摘。萍回开明镜，渚缅淹去鹢。出入山水间，渐觉尘土涤。宠少忧亦轻，形神获双寂。
仲冬望前候石民望于鸡鸣山寺
作者：黄省曾
朝代：明
体裁：五言律诗

紫陌北来长，青山绕建章。车轻游服缓，冬暖禁冰香。不扫苔霜积，留遮石径荒。遗书候禅室，坐想竹间房。
会稽六首
作者：黄省曾
朝代：明

曹娥留残碑，风吹旧江水。中郎题黄绢，昔美邯郸子。魏武才不及，乃觉三十里。客星没已久，我来思严光。羊裘钓草泽，龙颜萦心肠。富春青山在，日落天茫茫。上虞达士生，竹林光阴短。嵇君谢人间，谁传广陵散。唯见白塔傍，飞飞苍云满。逍遥兰亭上，怅然怀昔贤。风烛岂吾欺，人寿几何年。当日笼鹅兴，空令千载传。少爱养性书，今游王充乡。檀燕青山古，夏盖碧湖长。公车不肯就，高怀焉可忘。曩时轩辕帝，铸镜澄湖边。镜随飞龙去，湖中开紫莲。把酒览遗迹，坐啸山阴船。
会稽六首·其一
作者：黄省曾
朝代：明

曹娥留残碑，风吹旧江水。中郎题黄绢，昔美邯郸子。魏武才不及，乃觉三十里。
会稽六首·其三
作者：黄省曾
朝代：明

上虞达士生，竹林光阴短。嵇君谢人间，谁传广陵散。唯见白塔傍，飞飞苍云满。
会稽六首·其二
作者：黄省曾
朝代：明

客星没已久，我来思严光。羊裘钓草泽，龙颜萦心肠。富春青山在，日落天茫茫。
会稽六首·其五
作者：黄省曾
朝代：明

少爱养性书，今游王充乡。檀燕青山古，夏盖碧湖长。公车不肯就，高怀焉可忘。
会稽六首·其六
作者：黄省曾
朝代：明

曩时轩辕帝，铸镜澄湖边。镜随飞龙去，湖中开紫莲。把酒览遗迹，坐啸山阴船。
会稽六首·其四
作者：黄省曾
朝代：明

逍遥兰亭上，怅然怀昔贤。风烛岂吾欺，人寿几何年。当日笼鹅兴，空令千载传。
何以问遗君二首
作者：黄省曾
朝代：明

何以问遗君，絓絓白玉紬。绸缪千万丝，自妾心中抽。何以问遗君，四乳龙文镜。红颜不可将，无由看妾影。
何以问遗君二首·其一
作者：黄省曾
朝代：明

何以问遗君，絓絓白玉紬。绸缪千万丝，自妾心中抽。
何以问遗君二首·其二
作者：黄省曾
朝代：明

何以问遗君，四乳龙文镜。红颜不可将，无由看妾影。
何子叔皮张子月鹿至馆芍药适开
作者：黄省曾
朝代：明
体裁：五言律诗

荒畦斜涉水，伏楹细流霞。迓客矜春服，濒江托鸟家。淹留芍药砌，想像故园花。共赏休辞座，尊前乡思遐。
倚杖
作者：黄省曾
朝代：明
体裁：五言律诗

林端立杖晚，潭上好岩扉。水净花频见，山空鸟不归。弦声青涧远，秋思白云飞。天际书难致，亭皋送落晖。
元夕
作者：黄省曾
朝代：明
体裁：古风

玉衡旅东观，宝景流南阙。青楼环大道，雕车夜妆滑。名都集朝会，装服多诡谲。三台开玉烛，幽途晰毫发。鸣筝填上路，交歌合胡粤。九谷俱丰登，殊方罔越厥。行游金镜中，朝酺暮不歇。
元旦郊宴一首
作者：黄省曾
朝代：明

春风一日吹郊柳，平明走马章台口。垆姬巳有弄芳心，游子初开艳阳酒。蛟龙何必霄汉图，黄金买醉且当歌。人生莫把红颜色，空掷江头东去波。
入京一首
作者：黄省曾
朝代：明

四十抱山龄，三千入紫京。绿帷希董子，玄笔效扬生。自叹麒麟志，人传鹦鹉名。沉珠倘收取，愿尔作周祯。
入大慈山饭虎跑泉精舍一首
作者：黄省曾
朝代：明

崖行多优游，穹曜但亭午。掎摭心不厌，跕躧意增愈。疏甸分花应，层阜别云吐。疲足休给林，澄心投象宇。㵵泻淙瑶濑，隈隅丽丹庑。七觉启幽扃，一道界盘坞。不谓此山椒，乃有彼岸侣。芬缊瞻戒香，络绎会宗语。法供岂世调，灵餐异尘脯。往牒稽听龙，昔泉酌跑虎。一讴傲自足，万细何足数。
入高桥门
作者：黄省曾
朝代：明
体裁：七言律诗

雁度关山玉塞横，秋高天表物华清。林开虎帐旗亭远，江转龙城水殿明。常怪秣陵多紫气，遥从仙掌望金茎。秦淮日落寒潮起，南浦芙蓉镜里行。
入齐地阿城闻蝉一首
作者：黄省曾
朝代：明

朱夏玄蝉响，微风翠柳斜。禀应神府露，餐以帝孙霞。果荫陈王宅，桐疏虞子家。应为齐女唳，此地自清嗟。
八月八日泛石湖一首
作者：黄省曾
朝代：明

山气带烟浮，湖波纳雨流。树梭莺织晓，天字雁书秋。礼石参灵象，停矶并女牛。弥空萦柳色，随处接芳游。
八月十五夜月有五色华晕二首
作者：黄省曾
朝代：明

圆魄度秋旻，金辉皎夕闉。不将三藉壁，若御五成轮。扇举裁纨丽，波含濯锦新。庆云如得把，堪赠北堂人。满月漾昭回，澄辉穆气催。望宫华缀幕，飞镜彩妆台。作晕龙文杂，为图凤色开。凉风寒殿早，天锦定应裁。
八月十五夜月有五色华晕二首·其一
作者：黄省曾
朝代：明

圆魄度秋旻，金辉皎夕闉。不将三藉壁，若御五成轮。扇举裁纨丽，波含濯锦新。庆云如得把，堪赠北堂人。
八月十五夜月有五色华晕二首·其二
作者：黄省曾
朝代：明

满月漾昭回，澄辉穆气催。望宫华缀幕，飞镜彩妆台。作晕龙文杂，为图凤色开。凉风寒殿早，天锦定应裁。
公无渡河一首
作者：黄省曾
朝代：明

公无渡河，河流汤汤，万里扬波。蛟龙吼风，穹龟驾雨，碧浪吹嵯峨。何不停桡辍席，与汀鸥以回息。茫然披发，竟触湍而携壶，萍翻沤没在顷刻。蛾眉毕力悲长呼，长呼向天公不归，那思桃李争光辉。投身赴公心敢违，万古羞杀湘江妃。室家一朝作飘瓦，世途险巇骨横野。如何翩翩纨绮儿，云霄骑虎不得下。钟残漏尽运既徂，黄金不守泪空洒。
六月七日秋官赵青墅张春江施琏川大理王白谷见招封君陈西江与其子同野与
作者：黄省曾
朝代：明
体裁：古风

东林旷游览，暇日承诸公。初晴溽暑澹，开阁芳宴崇。江山映天际，朝市在烟中。阑雨流泉绿，幽芳馀药红。高攀台城堞，俯折芰荷筒。玉树连青霭，金膏荡紫宫。更衣备峻陟，昃径谋傍通。徙席情弥浃，落景意未终。环观叩云碣，舒啸薄霞穹。日暮篮舆返，回首仰高风。
六月二日客途逢亡内期日二首
作者：黄省曾
朝代：明

汝向泉台已匝年，月遗明镜翠遗钿。人间万里音堪寄，独有黄垆雁不传。去年愁里客京华，今日逢期不在家。桂醴兰肴□里奠，遥悬泪眼洒天涯。
六月二日客途逢亡内期日二首·其一
作者：黄省曾
朝代：明

汝向泉台已匝年，月遗明镜翠遗钿。人间万里音堪寄，独有黄垆雁不传。
六月二日客途逢亡内期日二首·其二
作者：黄省曾
朝代：明

去年愁里客京华，今日逢期不在家。桂醴兰肴□里奠，遥悬泪眼洒天涯。
六月廿四日荷花荡一首
作者：黄省曾
朝代：明

竞楫都人集，喧游国事传。探芳怜胜日，携客讨湖天。玉笛催新柳，红妆夺始莲。开襟欢未极，沽酒不论钱。
六龄行效高适一首
作者：黄省曾
朝代：明

六龄读书近灯火，垂髫开口谈今古。一亩莺花不敢窥，四时笔砚常辛苦。早望青云转首生，狂期金印扬眉取。谁知坎壈三十年，碌碌布衣犹拜俯。后生坐见登紫庭，耆旧纷看下黄土。远志从人笑鸿鹄，高才悔杀誇鹦鹉。世间富贵岂足论，眼中龌龊何须数。荀卿邑邑不逢齐，尼叟皇皇仍在鲁。身贱难辞官长轻，数奇惯受庸人侮。五湖烟水托妻子，海上清名荣父母。意气吾凌霄汉高，文章人比虹霓吐。谢公曩昔起青山，郭相当时发行伍。只恐蛟龙学未成，不愁他日无云雨。
兰亭一首
作者：黄省曾
朝代：明

人世有生灭，江山无古今。千岩犹秀色，五月始登临。自到流觞处，因生风烛心。吾游亦陈迹，回首动悲吟。
兰花发香
作者：黄省曾
朝代：明
体裁：古风

兰花发香天尚寒，旭日初乾池上露。碧窗团镜菱花开，阑干一曲樱桃树。我怀佳人天一涯，开函炯炯琼瑶素。春风惜别凤凰楼，夜月淹留桃叶渡。长江不见双鲤鱼，颜色分明梦中遇。沧溟本来无人境，十洲茫茫隔烟雾。勾吴繁华长不知，忽报人间上元度。我欲乘黄鹄，东作汗漫游。看花延陵市，听笛鸱夷舟。王孙园上多蝴蝶，去沽美酒能消愁。
内人治蚕一首
作者：黄省曾
朝代：明

灵雨洒芳澍，柔桑低绿枝。煖闺看蚁候，晓閤把筐时。吴俗新开业，邠风旧咏诗。敝裘惭季子，赖吐玉蚕丝。
再赋杨花送别子永一首
作者：黄省曾
朝代：明

绿缛昌亭柳，飞花引望悽。入歌参白雪，飘路学金堤。坠逐离琴乱，纷添别思迷。春风吹客意，同绕洞庭西。
冬日
作者：黄省曾
朝代：明
体裁：五言律诗

垣缺东家近，门偏细路通。临江理琴绿，拾叶照霜红。香稻新炊酒，寒花亦映空。蒹葭渺无际，日日报哀鸿。
冬日东门道
作者：黄省曾
朝代：明
体裁：七言律诗

东门缓带步金坡，钟阜流烟绕涧河。霜后故园无橘至，雪前天气似春和。疏弦古澹时堪抚，雄剑悲鸣独奈何。果是帝畿平若砥，江边官舍白云多。
冬日夙兴舟行至娄门田庐一首
作者：黄省曾
朝代：明

整冠宵灯微，鸡声声邻树。出门霜盈瓦，理棹月在路。苍茫露巍城，泱漭翻群羽。日出纵顾览，青松谁家墓。寒空荡明豁，澄江早回溯。冉冉税田庐，萧条草间步。
冬日金进士子有马太学宏道金孝廉子坤以酒过馆
作者：黄省曾
朝代：明
体裁：五言律诗

旅馆县青野，天寒系白驹。村空散田雀，霜疾响江榆。已接高谈胜，殊耽古调疏。城南候新月，临别立须臾。
冬涉·其一
作者：黄省曾
朝代：明
体裁：古风

朔风鸣枯条，愁阴结昏旦。轻舟犯河冻，乘朝策高岸。俊徒俱扬尘，临祖不遑爨。萑苇竟两涯，盘沙起鹅鹳。未同阮子悲，尤多长卿倦。飞蓬逐飘风，常怀千里叹。
冬涉·其二
作者：黄省曾
朝代：明
体裁：古风

见日启雉门，出疆迷雾白。肃肃踰西山，悠悠念东陌。初程即踣冰，裹霜起枝策。青野红酒楼，两岁三作客。孤灯萑苇间，乌啼不能夕。四海一囊书，行行竟何适。
凤凰台歌送顾布政华玉之武林一首
作者：黄省曾
朝代：明

凤凰台前动春草，春风吹拂金陵道。白鹭亭边挂短杨，清溪阁上啼芳鸟。吴中顾荣如谢公，东山抗步红霞表。花开绮岸延举觞，云落清窗照挥洒。去年予作秦淮客，新秋梧桐汉楼碧。秦淮浮我鹦鹉杯，明月六龙齐下食。江流东西别几时，帝为苍生起安石。仙舟过泊姑胥台，相逢谈笑明星夕。临川悠悠送公去，祖饯倾城垂柳处。伐鼓扬旌适武林，天涯怅望桃花树。飘飘揖谢凤凰台，凤凰青山湖上开。凤凰南飞五云远，十一海郡皆春回。行看振羽凤楼上，御苑应歌凤鸟来。
凤笙曲一首
作者：黄省曾
朝代：明

王乔吹笙缑山头，青厓白日声悠悠，凤凰之鸣感浮丘。感浮丘，上嵩高，驻红颜永无凋。
出谷口循涧历三竺寺经神尼舍利塔观飞来峰诸洞一首
作者：黄省曾
朝代：明

嶈嶈降山口，回回厉涧浔。连络五峰奥，缀抱三竺林。閒清履化国，脱落讽宝音。都泯尘惑相，拭写缠倒心。头陀遘玄侣，孑苦寓丹岑。岩扉瞬尔隔，洞府倏在临。外拥垒拆裂，中虚启委深。？窗非斲设，窅奥岂端寻。即眷宛光怪，历伫骇森阴。信矣仙灵治，故非世所任。
出谷口循涧历三竺寺经神尼舍利塔观飞来峰诸洞一首
作者：黄省曾
朝代：明
体裁：古风

嶈嶈降山口，回回厉涧浔。连络五峰奥，缀抱三竺林。閒清履化国，脱落讽宝音。都泯尘惑相，拭写缠倒心。头陀遘玄侣，孑苦寓丹岑。岩扉瞬尔隔，洞府倏在临。外拥垒拆裂，中虚启委深。�窗非斲设，窅奥岂端寻。即眷宛光怪，历伫骇森阴。信矣仙灵治，故非世所任。
出饯神乐观呈座上诸公
作者：黄省曾
朝代：明
体裁：五言排律

蔼蔼青林曲，望望绛扉园。倦矣方褦襶，飘然逢羽仙。五芝琼秀发，八桂翠阴连。岂意玄虚境，犹逢罗绮筵。冰宫霞作饭，玉井醴为泉。碧汉鸣天籁，丹房奏凤弦。景含松柏晚，花映芰荷鲜。主劝醺千日，宾酬愿万年。遗香满郊甸，馀兴媚江天。六月不知暑，方惊蓬岛边。
初夏书事
作者：黄省曾
朝代：明
体裁：七言绝句

水槛渐高荷芰叶，房栊新映杜鹃花。王官列馆钟山下，绿树阴多集乳鸦。
初得南翰官舍
作者：黄省曾
朝代：明
体裁：五言律诗

短墙依老树，土屋称寒官。池涸秋无藻，麻深草结坛。竹阴邻舍近，山色过城看。病起无公案，方知吏隐安。
初泛五湖二首
作者：黄省曾
朝代：明

大阙帆轻挂，东山日浩临。蛟龙蟠地稳，波浪际天深。少作杨泉赋，遐生范蠡心。相风无不可，寒色对孤吟。得性真良计，宣城有故谣。选来多胜迹，行处有灵潮。触雾偏含席，穿云渐隐舠。霜前秋塞雁，骈翼向南飘。
初泛五湖二首·其一
作者：黄省曾
朝代：明

大阙帆轻挂，东山日浩临。蛟龙蟠地稳，波浪际天深。少作杨泉赋，遐生范蠡心。相风无不可，寒色对孤吟。
初泛五湖二首·其二
作者：黄省曾
朝代：明

得性真良计，宣城有故谣。选来多胜迹，行处有灵潮。触雾偏含席，穿云渐隐舠。霜前秋塞雁，骈翼向南飘。
别友一首
作者：黄省曾
朝代：明

绿柳堤边别马嘶，离云惨淡结秋虚。愿将芳草相看泪，化作□江双锦鱼。
别张膳部
作者：黄省曾
朝代：明
体裁：古风

寒花晓犹开，清江自明灭。萧瑟沙中柳，怆惶与君别。阿阁琼窗巢凤凰，孤云野鹤江海长。朝霞发疏闼，别馆临华池。金风动阊阖，画省堪题诗。题诗不尽江月白，寄与婆娑烟绮客。锦宇常留彤管香，思君正在绿萝石。
制药一首
作者：黄省曾
朝代：明

绮囊探旧术，雕畹掇新兰。气弱先神草，忧多辅合欢。
剑戏亭成
作者：黄省曾
朝代：明
体裁：七言律诗

由来淡荡心无累，偶托高明处亦嘉。四面峰湾互丘壑，十重屏障积烟霞。樽香不避空中絮，水静常看镜里花。竹树萧萧人迹少，何妨白鸟入帘斜。
劳鸣玉读孤园
作者：黄省曾
朝代：明
体裁：五言律诗

读易千岩里，令人想绿萝。秋来红叶乱，卧处白云多。茶灶因泉寄，山经选石磨。竹边樵路熟，霜后拟重过。
北固一首
作者：黄省曾
朝代：明

北固转南川，丹徒挹紫莲。柳风含画鹢，芳草接长天。客尽黄金橐，魂消宋玉篇。故乡回首忆，明月送清弦。
北极庙逢汾州禅师德舟谈玄一首
作者：黄省曾
朝代：明

芳殿高桐入，青郊秀麦过。弥天逢释子，大地语山河。花氏王城悟，鹏耆法辨多。一灯明石室，金界自为歌。
北郊斋居院中有怀
作者：黄省曾
朝代：明
体裁：七言律诗

梅阴未散洗亭除，药蔓犹能上翠裾。奇树古苔经砌滑，修篁新粉入轩虚。百年典籍归金匮，前辈勤劳重石渠。想像紫薇花下月，玉亭南畔兴萧疏。
北高峰一首
作者：黄省曾
朝代：明

冉冉投灵刹，盘盘陟峻云。春山攒地象，朝日观天文。金策排人境，玄怀涤世氛。抱城江海气，登顿挹氤氲。
午日候诸友庭下小葵如蝶丛改名蝴蝶花因亦入咏
作者：黄省曾
朝代：明
体裁：七言律诗

吏隐钟山寂市哗，锁门槐柳陋还嘉。芙蓉叶净低迎杲，蝴蝶花轻悄映霞。青箬赛江县虎艾，绿溪连海长鱼沙。天涯不辩端阳节，聊擘菖蒲款岁华。
华丛一首
作者：黄省曾
朝代：明

华丛甫春解，阳乌忽秋来。四序不停辙，乾坤应几开。茫茫周原上，不复留灵台。赫然赤精子，亦巳归黄埃。大宝圣人位，臣工须念哉。
华二宅作一首
作者：黄省曾
朝代：明

残灯银烛共清筵，午月催人尚不眠。绿酒莫辞今夕醉，桃花重到是明年。
华泉歌赠边尚书一首
作者：黄省曾
朝代：明

君不见峨峨名山华不注，芙蓉秀出青冥间。霓旌雷毂竟何在，石道空馀芝草斑。绿云万古留不散，赤松啸父来登攀。蓬壶方丈去几许，仙人明月吹箫还。银河宛转落此山，素琴日夕鸣潺湲。鸣潺湲，流不巳，千年若待边夫子。幽怀不减鹿皮翁，漱酌琼瑶紫霞里。玉醴频餐体骨轻，红泉一咽容颜美。晓嶂常衔鹦鹉杯，春风独泛桃花水。忆自翻飞入帝城，薜萝恍惚千岩清。翠涧劳思照野服，灵波屡梦沾尘缨。迢遥回首山中乐，解道王乔事堪学。笑骑神鲤问沧海，坐听天鸡倚东岳。凤苑犹歌李谪仙，金门尚隐东方朔。
南冈掌科冬日园亭
作者：黄省曾
朝代：明
体裁：古风

朱门连邸舍，青苔入径长。穷冬歇芳树，名园崇绿堂。斜穿窈窕户，曲经凫雁塘。主人矜虚怀，宾客不惮觞。停骖尽馀晷，燃膏欢未央。出门具壶矢，谈间金玉香。始报乌夜啼，倏回牵牛光。斯须展忠雅，永怀期勿忘。
南星别业树艺览汜胜之书一首
作者：黄省曾
朝代：明

少小爱桑麻，农书凡几家。圃栽常抱露，池步屡逢霞。青粉衣沾竹，红烟盏媚花。山图还种药，不遣鬓生华。
南星草堂杂兴一首
作者：黄省曾
朝代：明

花写最澄溪，霞横不断陴。日含山气落，云抱水容移。游盖自兹远，归琴何太迟。修杨弥望夹，随步领风吹。
南轩燕会荅周解元光宙一首
作者：黄省曾
朝代：明

我从洪厓游，放浪逐云海。扬舲戾虞川，兰芳正堪采。故交半零落，青山不曾改。周子国中秀，文章迈流辈。昔遵紫薇城，高攀帝京桂。轩冕如飙尘，衡门抱年岁。与余素同襟，府奥早倾写。言敦竹林好，仙丘托觞斝。双湖为我吐澄镜，五云似解披秋野。王乔泛霄凫，挈酒度香陌。弹琴化理閒，亦款天上客。招邀及潜夫，颇增薜萝色。余也闻清歌，频烦称柰何。皓月尔何心，忽然生金波。长空无片翳，众星罗高河。酩酊七树下，函关想逾多。生年若梦宛转失，展与蜉蝣竞朝夕。荣华富贵撇眼尽，莫把清樽待来日。
南迈武林访叔禾践湖上之约初至一首
作者：黄省曾
朝代：明

寝痾挥北辕，乐志综南枻。天倪寡有迫，空谷靡所制。寸心劳上贤，千里访密契。浏若讯已夙，明如掇何滞。需川陟元朝，旅次乖佳序。巳至怀尚忡，未遘欢犹翳。昔寐愁曀夕，兴视愉星曙。匪感气候变，所觊山水霁。肃冠舫舻间，抽想旷清处。吕驾既在兹，贺琴庶当遇。
卧病草堂送客之金陵二首
作者：黄省曾
朝代：明

我谢金陵八月秋，归来行药草堂幽。怜君迥泛秦淮舸，揽取红霞寄碧流。震泽遥连白鹭洲，白云千里映高游。它乡不忍看鸿雁，奈尔哀音玉枕流。
卧病草堂送客之金陵二首·其一
作者：黄省曾
朝代：明

我谢金陵八月秋，归来行药草堂幽。怜君迥泛秦淮舸，揽取红霞寄碧流。
卧病草堂送客之金陵二首·其二
作者：黄省曾
朝代：明

震泽遥连白鹭洲，白云千里映高游。它乡不忍看鸿雁，奈尔哀音玉枕流。
去年夏四月母氏安恬高拱仲冬一日奄然永逝号踊侵寻遂成羸疾肌肤槁削衰杖不禁四月十九日聊以拈笔抒抱潸然不知成咏一首
作者：黄省曾
朝代：明

往岁夏清和，母氏在我堂。山妻奉肴黍，儿女绕成行。怡然启慈颜，欢乐殊未央。风木遽来催，人命展朝霜。音容竟长诀，写影挂帷房。虚无瞻仰之，哀至自悲伤。时物次第生，我母不复尝。旨酒虽盈荐，安得举此觞。生存？鼎养，死慕徒沾裳。
去年夏四月母氏安恬高拱仲冬一日奄然永逝号踊侵寻遂成羸疾肌肤槁削衰杖不禁四月十九日聊以拈笔抒抱潸然不知成咏一首
作者：黄省曾
朝代：明
体裁：古风

往岁夏清和，母氏在我堂。山妻奉肴黍，儿女绕成行。怡然启慈颜，欢乐殊未央。风木遽来催，人命展朝霜。音容竟长诀，写影挂帷房。虚无瞻仰之，哀至自悲伤。时物次第生，我母不复尝。旨酒虽盈荐，安得举此觞。生存�鼎养，死慕徒沾裳。
友人宅听琴一首
作者：黄省曾
朝代：明

当时自听龙子琴，鸾声鹤调思不禁。江风泠泠山雨霁，我来榴花然竹林。饮酒何嫌落红日，结交不论无黄金。酒酣拂拭七弦动，奏我凄清梁甫吟。
发潮音楼峻崖西越永清坞狮子峰上一首
作者：黄省曾
朝代：明

晞阻谓有穷，讯高云可达。剪削何当上，冥昧且兹发。天表既排度，山野遂侈阔。新禅宅窈窱，古隘际阊阖。松莽非人宁，芝秀有真掇。耸崖愕四矫，潮江眙两匝。纬带万畛殊，烟云千里合。归乘中谷风，萧条感林飒。
叔禾枉舆湖上便同理棹寻南山下净慈寺一首
作者：黄省曾
朝代：明

隐才抗贞步，达屦存同调。琴瑟心既开，登扪兴兹掉。浼浼北湖厉，窈窈南山眺。双情交远襟，晟论皆清诏。兰阳佐腾羽，翠阜延兴啸。灵纪倏攀仰，表刹在瞻造。金躯俨峨容，宝宇廓层峤。五药悬采掇，八正期精邵。虚林琅法鼓，苕木鸣芳翲。遨衷未云巳，盘徊尽西照。
古意四首
作者：黄省曾
朝代：明

桃花花则红，杏花花则白。岂郎有两心，花有两般色。燕雏不可飞，柳短不可折。转眼谢兰春，日暮花如雪。珀枕芙蓉独，芳帷翡翠空。聊将双黄鹄，飞我绿琴中。君梦妾不知，妾梦君不识。安得两梦偕，相逢皆此夕。
古意四首·其一
作者：黄省曾
朝代：明

桃花花则红，杏花花则白。岂郎有两心，花有两般色。
古意四首·其三
作者：黄省曾
朝代：明

珀枕芙蓉独，芳帷翡翠空。聊将双黄鹄，飞我绿琴中。
古意四首·其二
作者：黄省曾
朝代：明

燕雏不可飞，柳短不可折。转眼谢兰春，日暮花如雪。
古意四首·其四
作者：黄省曾
朝代：明

君梦妾不知，妾梦君不识。安得两梦偕，相逢皆此夕。
句曲歌一首
作者：黄省曾
朝代：明

句曲西汉日，三茅初来宾。欻忽及东晋，二许复怀真。同为吞玉客，俱作瀛台宾。我来探灵迹，桃李华阳春。云軿不由地，焉得逢其人。青青九阳松，虬枝浮金菌。亭亭左纽柏，苍然依玉晨。攀崖久徘徊，览古白日颓。顾此空山房，陶君留夜台。因思丽樵客，兼怀校书才。感激无所欢，仙山明月来。
句曲立春一首
作者：黄省曾
朝代：明

寂寞留山县，天回大地春。东风生旅馆，吹共故乡人。
吁嗟篇一首
作者：黄省曾
朝代：明

南不谈虎步客，西不语虬髯人。虬髯虎步笑紫宸，手移日月垂千春。曩时凉州日辔凌空行，长驱远驭来金城。金城有客怀故里，那堪阊阖喧钟声。蟋蟀吟当秋，熠耀待宵游。时来苾刍辈，蝉笼亦得封公侯。沧海转眼为桑田，渤澥顾得会九川。始皇误留指鹿子，秦庭皆为沐猴冠。扶苏伏剑岂足惜，白驹过隙且尽欢。哀哀刳腹臣，胡不为宋普。东里不羞傅东庑，姬郎雉经寸心苦。黑马青龙丧厥家，令人断肠雪涕歌吁嗟。
同冯明府全邑博诸君宴虞山南轩一首
作者：黄省曾
朝代：明

冠岭崇嘉胜，南轩始共过。驾舆凌紫汉，张酒挹明河。地即神仙境，人逢文学科。似怜歌舞夕，澄月借金波。
同孟中丞集边司徒官舍一首
作者：黄省曾
朝代：明

九列华堂集，萝衣愧简招。霞将仙液泻，风借玉河飘。分夺南金重，欢移北斗杓。谁云鹏鹖异，今日共逍遥。
同屠比部张仪部集万都阃公署四首
作者：黄省曾
朝代：明

芙蓉北阙倚钟山，细柳连营紫雾间。日月常悬江海静，飞龙马放绿郊闲。大将青庐直禁宫，高贤驻马玉杯同。柳垂阊阖千章绿，云涌蓬莱万片红。白鹭洲边踏马来，青龙山下绮筵开。南云结取为张幕，北斗携将作献杯。五云红日昼蝉鸣，宛宛高杨翠染成。鹦鹉杯衔银月上，仙人缥缈想吹笙。
同屠比部张仪部集万都阃公署四首·其一
作者：黄省曾
朝代：明

芙蓉北阙倚钟山，细柳连营紫雾间。日月常悬江海静，飞龙马放绿郊闲。
同屠比部张仪部集万都阃公署四首·其三
作者：黄省曾
朝代：明

白鹭洲边踏马来，青龙山下绮筵开。南云结取为张幕，北斗携将作献杯。
同屠比部张仪部集万都阃公署四首·其二
作者：黄省曾
朝代：明

大将青庐直禁宫，高贤驻马玉杯同。柳垂阊阖千章绿，云涌蓬莱万片红。
同屠比部张仪部集万都阃公署四首·其四
作者：黄省曾
朝代：明

五云红日昼蝉鸣，宛宛高杨翠染成。鹦鹉杯衔银月上，仙人缥缈想吹笙。
同王胡二总戎登淮安新城一首
作者：黄省曾
朝代：明

淮海登飞观，欢言解客劳。湖含千舸阔，风引二城高。岁酒殊乡对，春鸿霁雪飘。故人情倍昔，天末慰凄寥。
同谢少南徐霖宴魏国东园四首
作者：黄省曾
朝代：明

竹把瑶樽惬，山登紫屐宜。玉浆催凤俎，红烛继龙曦。月是金堂照，风为锦幕吹。胜情犹未已，移席向芳池。九日王园燕，金风锦席飘。竹新三叠翠，花映百重娇。丝柳牵游兴，鸾弦动赏谣。澄空生片月，为我作芳宵。飞盖成幽烛，骈筵作旷寻。薜萝堪解带，泉石合开琴。林曲花如隐，池清鸟似临。宛辞陵子贵，高有灌园心。星沼天为泽，仙陬帝与开。云皆怡客吐，雁乃侑樽来。山拟蓬壶筑，花如洛下栽。不须妆绮绣，春色自常催。
同谢少南徐霖宴魏国东园四首·其一
作者：黄省曾
朝代：明

竹把瑶樽惬，山登紫屐宜。玉浆催凤俎，红烛继龙曦。月是金堂照，风为锦幕吹。胜情犹未已，移席向芳池。
同谢少南徐霖宴魏国东园四首·其三
作者：黄省曾
朝代：明

飞盖成幽烛，骈筵作旷寻。薜萝堪解带，泉石合开琴。林曲花如隐，池清鸟似临。宛辞陵子贵，高有灌园心。
同谢少南徐霖宴魏国东园四首·其二
作者：黄省曾
朝代：明

九日王园燕，金风锦席飘。竹新三叠翠，花映百重娇。丝柳牵游兴，鸾弦动赏谣。澄空生片月，为我作芳宵。
同谢少南徐霖宴魏国东园四首·其四
作者：黄省曾
朝代：明

星沼天为泽，仙陬帝与开。云皆怡客吐，雁乃侑樽来。山拟蓬壶筑，花如洛下栽。不须妆绮绣，春色自常催。
同钟贰守赵别驾樊郡推宴何别驾官衙得阳字一首
作者：黄省曾
朝代：明

淑候启黄堂，嘉筵命绿觞。人瞻五马贵，河润四星光。玉树攀才妙，兰风挹政芳。幸同吴国草，于此沐春阳。